c: text/html

text:
MUTU 77
Yesu Anapereka Malangizo pa Nkhani ya Chuma
FANIZO LA MUNTHU WACHUMA
YESU ANATCHULA ZA MBALAME NDI MALUWA POPHUNZITSA
“KAGULU KA NKHOSA” KAMENE KADZALAMULIRE MU UFUMU
Pamene Yesu ankadya kunyumba ya Mfarisi uja, anthu ambiri anasonkhana panja pa nyumbayo. Pa nthawi inanso ali ku Galileya anthu ambiri anasonkhana kuti amuone. (Maliko 1:33; 2:2; 3:9) Anthu ambiri a ku Yudeya ankafuna kuona Yesu komanso kumumva akuphunzitsa. Zimenezi zinali zosiyana kwambiri ndi zimene Afarisi anachita pa nthawi imene Yesu ankadya kunyumba ya Mfarisi uja.
Zimene Yesu anayamba kunena pa nthawiyi zinali zofunika kwambiri kwa ophunzira ake. Iye ananena kuti: “Samalani ndi chofufumitsa cha Afarisi, chimene chili chinyengo.” Yesu anaperekapo chenjezo limeneli nthawi ina m’mbuyomo koma zimene anaona kunyumba ya Mfarisi uja zinamuchititsa kuti abwerezenso mfundo imeneyi kuti ophunzirawo aone kufunikira kwa zimene anawachenjezazo. (Luka 12:1; Maliko 8:15) Afarisi ankadzionetsa ngati anthu opemphera n’cholinga choti asamaoneke kuti anali anthu oipa. Komabe ankafunika kuwaulula chifukwa anali anthu oopsa kwambiri. Moti Yesu ananena kuti: “Komatu palibe chobisika chimene sichidzaululika, ndi chinsinsi chimene sichidzadziwika.”—Luka 12:2.
N’kutheka kuti anthu ambiri amene anafika pamalowa anali Ayuda amene anali asanamvepo zimene Yesu anaphunzitsa ali ku Galileya. Choncho Yesu anayamba kubwereza mfundo zikuluzikulu zimene anaphunzitsa ali ku Galileya. Ndiyeno anauza anthu onse amene ankamumvetsera kuti: “Musamaope amene amapha thupi lokha, amene sangathe kuchita zoposa pamenepa.” (Luka 12:4) Yesu analimbikitsanso ophunzira ake kuti azikhulupirira kuti Mulungu adzawasamalira ngati mmene analimbikitsiranso ophunzira ake ena m’mbuyomo. Anthuwo ankafunikanso kuvomereza kuti Yesu ndi Mwana wa munthu komanso kudziwa kuti Mulungu akhoza kuwathandiza.—Mateyu 10:19, 20, 26-33; 12:31, 32.
Ndiyeno munthu wina amene anali pagulupo anayambitsa nkhani ina imene inkamudetsa nkhawa. Iye anati: “Mphunzitsi, mundiuzireko m’bale wanga kuti andigawireko cholowa.” (Luka 12:13) Chilamulo chinkanena kuti mwana woyamba kubadwa ankayenera kulandira magawo awiri achuma chochokera kwa makolo ake. Kutsatira mfundo imeneyi kunkathandiza kuti anthu apachibale asamakangane pogawana chumacho. (Deuteronomo 21:17) Koma zikuoneka kuti munthuyo ankafuna zinthu zambiri kuposa zimene ankayenera kulandira mogwirizana ndi malamulo. Yesu anakana kulowerera nkhaniyi. Iye anafunsa munthuyo kuti: “Munthu iwe, ndani anandiika ine kukhala woweruza kapena wogawa chuma chanu?”—Luka 12:14.
Kenako Yesu anauza anthuwo kuti: “Khalani maso ndipo chenjerani ndi kusirira kwa nsanje kwamtundu uliwonse, chifukwa ngakhale munthu atakhala ndi zochuluka chotani, moyo wake suchokera m’zinthu zimene ali nazo.” (Luka 12:15) Ngakhale munthu atakhala ndi chuma chambiri bwanji, pa nthawi ina adzamwalirabe ndipo adzasiya zinthu zonse zomwe ali nazo. Pofuna kuthandiza anthuwo kumvetsa mfundo imeneyi Yesu anafotokoza fanizo losaiwalika lomwe linawathandiza kuzindikira kufunika kokhala ndi mbiri yabwino pamaso pa Mulungu.
Iye ananena kuti: “Munda wa munthu wina wachuma unabereka bwino. Choncho anayamba kudzifunsa kuti, ‘Ndichite chiyani tsopano, popeza ndilibe mosungira zokolola zangazi?’ Ndiyeno anati, ‘Ndichita izi: Ndipasula nkhokwe zanga ndi kumanga zikuluzikulu, ndipo tirigu wanga yense ndi zinthu zanga zonse zabwino ndidzazitutira mmenemo. Ndipo ndidzauza moyo wanga kuti: “Moyo wangawe, uli ndi zinthu zambiri zabwino mwakuti zisungika kwa zaka zambiri. Ungoti phee tsopano, ndipo udye, umwe ndi kusangalala.”’ Koma Mulungu anamuuza kuti, ‘Wopanda nzeru iwe, usiku womwe uno moyo wako adzaufuna. Nanga chuma chimene waunjikachi chidzakhala cha ndani?’ Umu ndi mmene zimakhalira kwa munthu amene wadziunjikira yekha chuma, koma amene sali wolemera kwa Mulungu.”—Luka 12:16-21.
Pamenepatu mfundo ya Yesu inali yakuti ophunzira ake komanso anthu ena akanatha kukopeka n’kuyamba kufunafuna kapena kudziunjikira chuma. Kapena sakanatha kutumikira Yehova ndi mtima wonse chifukwa chodera nkhawa kwambiri za moyo wawo. Choncho Yesu anabwerezanso malangizo amene anapereka pa ulaliki wake wa paphiri umene unachitika pafupifupi chaka ndi hafu m’mbuyomo.
Ananena kuti: “Lekani kudera nkhawa moyo wanu kuti mudzadya chiyani kapena kudera nkhawa matupi anu kuti mudzavala chiyani. . . . Onetsetsani makwangwala, iwo safesa mbewu kapena kukolola. Alibe nyumba yosungiramo zinthu kapena nkhokwe, komatu Mulungu amawadyetsa. Kodi inu si ofunika kwambiri kuposa mbalame? . . . Onetsetsani mmene maluwa amakulira. Iwo sagwira ntchito kapena kuwomba nsalu. Koma ndikukuuzani, Ngakhale Solomo mu ulemerero wake wonse sanavalepo zokongola ngati duwa lililonse mwa maluwa amenewa. . . . Choncho lekani kudera nkhawa za chimene mudzadya ndi chimene mudzamwa, ndipo siyani kuvutika mumtima. . . Atate wanu amadziwa kuti zinthu zonsezi n’zofunika kwa inu. . . . Pitirizani kufunafuna ufumu wake, ndipo zinthu zimenezi zidzawonjezedwa kwa inu.”—Luka 12:22-31; Mateyu 6:25-33.
Kodi ndi ndani amene ankafunika kufunafuna Ufumu wa Mulungu? Yesu ananena kuti amene azidzachita zimenezi ndi anthu ochepa okhulupirika a “kagulu ka nkhosa.” Ndipo patapita nthawi zinadzadziwika kuti chiwerengero cha anthuwo chinali 144,000. Kodi kagulu kameneka kankayembekezera chiyani? Yesu ananena kuti: “Atate wanu wavomereza kukupatsani ufumu.” Anthu a mu kaguluka saganizira kwambiri zopeza chuma cha m’dzikoli, chomwe anthu akhoza kuba, koma amaganizira za “chuma chosatha kumwamba,” komwe akalamulire ndi Khristu.—Luka 12:32-34.

robotstxt: allowed

filter: keep


text:
Kodi Tingasonyeze Bwanji Kuti Timakonda Yehova?
“Timasonyeza chikondi, chifukwa iye ndi amene anayamba kutikonda.”—1 YOH. 4:19.
NYIMBO: 56, 138
1, 2. Kodi Yehova watithandiza bwanji kuti tizimukonda?
ANA amaphunzira zambiri poona zimene bambo awo amachita. Choncho bambo akamasonyeza chikondi, anawo amaphunzira kukhala achikondi. Ndiyeno mtumwi Yohane analemba kuti: “Timasonyeza chikondi, chifukwa [Mulungu] ndi amene anayamba kutikonda.” (1 Yoh. 4:19) Atate wathu wakumwamba amatisonyeza chikondi m’njira zambiri ndipo izi zimatilimbikitsa kumukonda.
2 N’chifukwa chiyani tinganene kuti Mulungu ndi amene “anayamba kutikonda”? Mtumwi Paulo ananena kuti: “Mulungu akuonetsa chikondi chake kwa ife, moti pamene tinali ochimwa, Khristu anatifera.” (Aroma 5:8) Munthu wachikondi chenicheni amadzipereka kwambiri, mwinanso kufika povutika kuti athandize anzake. Choncho tinganene kuti Yehova anasonyeza chikondi chosaneneka popereka Mwana wake kuti awombole anthu okhulupirika. Zimene anachitazi zinathandiza kuti anthufe tigwirizane naye ndiponso kuti tizimukonda.—1 Yoh. 4:10.
3, 4. Kodi tingasonyeze bwanji kuti timakonda Yehova?
3 Khalidwe lalikulu kwambiri la Yehova ndi chikondi. M’pake kuti Yesu ananena kuti lamulo lalikulu ndi lakuti: “Uzikonda Yehova Mulungu wako ndi mtima wako wonse, moyo wako wonse, maganizo ako onse ndi mphamvu zako zonse.” (Maliko 12:30) Yehova amasangalala kwambiri tikamamukonda ndi ‘mtima wathu wonse.’ Koma kukonda Yehova kumatanthauza zambiri osati mmene timamvera mumtima basi. Paja Yesu ananenanso kuti tiyenera kukonda Mulungu ndi moyo wathu wonse, maganizo athu onse ndiponso mphamvu zathu zonse. Zimene mneneri Mika analemba zimatsimikizira mfundo imeneyi.—Werengani Mika 6:8.
4 Koma kodi tingasonyeze bwanji kuti timakonda kwambiri Yehova? Tiyenera kutsatira zimene Yesu ananena n’kumakonda Mulungu ndi zonse zimene tili nazo ndiponso mopanda malire. M’nkhani yapita ija tinaona njira zinayi zimene Yehova watisonyezera chikondi. Tsopano tiyeni tikambirane zimene tingachite kuti tizimukonda kwambiri komanso mmene tingasonyezere chikondicho.
TIZIYAMIKIRA ZIMENE YEHOVA AMATIPATSA
5. Tikaganizira zonse zimene Yehova watipatsa, kodi timafuna kuchita chiyani?
5 Kodi mukalandira mphatso mumachita chiyani? Muyenera kuti mumayamikira komanso kuigwiritsa ntchito bwino. Pa nkhani ya mphatso, mtumwi Yakobo anati: “Mphatso iliyonse yabwino ndi yangwiro imachokera kumwamba, pakuti imatsika kuchokera kwa Atate wa zounikira zonse zakuthambo, ndipo iye sasintha ngati kusuntha kwa mthunzi.” (Yak. 1:17) Nthawi zonse Yehova amatipatsa zinthu zofunika kuti tizikhala ndi moyo komanso kuti tizisangalala. Zimenezi zimatilimbikitsa kuti nafenso tizimukonda.
6. Kodi Aisiraeli ankayenera kuchita chiyani kuti Yehova aziwadalitsabe?
6 Kwa zaka zambiri, Yehova ankasamalira ndiponso kudalitsa Aisiraeli. (Deut. 4:7, 8) Koma iwo ankayenera kumvera Chilamulo cha Mulungu kuti azidalitsidwabe. Mwachitsanzo, ankayenera kupereka kwa Yehova “zipatso zoyamba kucha zabwino koposa.” (Eks. 23:19) Akamachita zimenezi ankasonyeza kuti amayamikira kwambiri chikondi cha Yehova komanso madalitso ake.—Werengani Deuteronomo 8:7-11.
7. Kodi tingagwiritse ntchito bwanji ‘zinthu zathu zamtengo wapatali’ posonyeza kuti timakonda Yehova?
7 Ifenso tiyenera kusonyeza kuti timakonda Yehova pomupatsa ‘zinthu zathu zamtengo wapatali.’ (Miy. 3:9) Kodi tingachite bwanji zimenezi? Tikhoza kupereka chuma chathu kuti chithandize pa ntchito yolalikira m’dziko lathu kapena padziko lonse. Kaya timapereka zambiri kapena zochepa, timasonyezabe kuti timakonda Yehova. (2 Akor. 8:12) Koma pali njira zinanso zosonyezera kuti timamukonda.
8, 9. Kodi kukhulupirira lonjezo la Yehova kumasonyeza bwanji kuti timamukonda? Perekani chitsanzo.
8 Kumbukirani kuti Yesu ananena kuti tisamade nkhawa za chakudya kapena zovala koma tiziika patsogolo Ufumu. Paja Atate wathu wakumwamba analonjeza kuti azitipatsa zinthu zofunika pa moyo. (Mat. 6:31-33) Tikamakhulupirira kwambiri lonjezo limeneli timasonyeza kuti timakonda kwambiri Yehova. Tikutero chifukwa chakuti munthu sangakonde mnzake amene samukhulupirira. (Sal. 143:8) Choncho tingachite bwino kudzifunsa kuti: ‘Kodi zolinga ndiponso zochita zanga zimasonyeza kuti ndimakondadi Yehova? Kodi zimene ndimachita tsiku lililonse zimasonyeza kuti ndimakhulupirira zoti Yehova adzandisamalira?’
9 M’bale wina dzina lake Mike ndi chitsanzo chabwino pa nkhaniyi. Iye ali wachinyamata ankafunitsitsa kukatumikira Mulungu kudziko lina. Kenako anakwatira n’kukhala ndi ana awiri koma sanasinthe cholinga chakecho. Mike ndi banja lake analimbikitsidwa kwambiri ndi nkhani zokhudza kukatumikira kumene kulibe ofalitsa okwanira. Iwo anasankha zokhala ndi moyo wosalira zambiri ndipo anagulitsa nyumba yawo yaikulu n’kumakakhala m’nyumba yaing’ono. Kenako anachepetsa ntchito pakampani yake. Anaphunziranso zimene angachite kuti aziyendetsabe kampaniyo pogwiritsa ntchito Intaneti ali m’dziko lina. Ndiyeno iye ndi banja lake anasamukira kudziko lina. Atatumikira kumeneko kwa zaka ziwiri, Mike anati: “Taonadi kuti mawu a Yesu pa Mateyu 6:33 ndi oona.”
TIZIYAMIKIRA ZIMENE YEHOVA AMATIPHUNZITSA
10. Malinga ndi zimene zinachitikira Davide, kodi kuganizira kwambiri za Yehova kungatithandize bwanji?
10 Zaka zoposa 3,000 zapitazo, Mfumu Davide anachita chidwi kwambiri ndi zimene anaona kumwamba. Iye analemba kuti: “Zakumwamba zikulengeza ulemerero wa Mulungu. Ndipo m’mlengalenga mukufotokoza ntchito ya manja ake.” Iye ataona kuti malamulo a Yehova ndi othandiza kwambiri, ananenanso kuti: “Chilamulo cha Yehova ndi changwiro, chimabwezeretsa moyo. Zikumbutso za Yehova ndi zodalirika, zimapatsa nzeru munthu wosadziwa zinthu.” Pambuyo poganizira zonsezi, Davide anati: “Mawu a pakamwa panga ndi kusinkhasinkha kwa mtima wanga, zikukondweretseni, inu Yehova, Thanthwe langa ndi Wondiwombola.” Mfundo zimene Davide ananenazi zikusonyeza kuti ankagwirizana kwambiri ndi Mulungu.—Sal. 19:1, 7, 14.
11. Kodi kukonda Yehova kungatilimbikitse kuchita chiyani ndi zinthu zamtengo wapatali zimene watiphunzitsa? (Onani chithunzi patsamba 23.)
11 Masiku ano, timadziwa zinthu zambiri zimene Yehova analenga komanso zimene akuchita pokwaniritsa cholinga chake. Anthu m’dzikoli amalimbikitsa maphunziro apamwamba. Koma pali umboni wosonyeza kuti nthawi zambiri maphunzirowo amachititsa anthu kusiya kukonda Mulungu ndiponso kumukhulupirira. N’zoona kuti Yehova amafuna kuti tidziwe zinthu koma amatiuzanso kuti tipeze nzeru ndi luso lomvetsa zinthu. Iye amafuna kuti tizigwiritsa ntchito zimene watiphunzitsa m’njira yoti zitithandize komanso zithandize anthu ena. (Miy. 4:5-7) Cholinga cha Mulungu n’chakuti “anthu, kaya akhale a mtundu wotani, apulumuke ndi kukhala odziwa choonadi molondola.” (1 Tim. 2:4) Tikamachita khama kwambiri pouza anthu za Ufumu wa Mulungu komanso zolinga zake, timasonyeza kuti timakonda Yehova.—Werengani Salimo 66:16, 17.
12. Kodi mtsikana wina ananena zotani poyamikira Yehova?
12 Nawonso achinyamata akhoza kusonyeza kuti amakonda Yehova n’kumayamikira zimene amatiphunzitsa. Chitsanzo pa nkhaniyi ndi mlongo wina dzina lake Shannon. Iye ali ndi zaka 11 anapita ku msonkhano wachigawo wa mutu wakuti, “Kudzipereka Kwaumulungu.” Anapita limodzi ndi makolo ake komanso mng’ono wake wazaka 10. Ndiyeno pa nthawi ina msonkhano uli mkati, achinyamata onse anauzidwa kuti akakhale pamalo enaake. Iye anachita mantha koma anapitabe. Kenako anadabwa kuona kuti aliyense anapatsidwa buku lakuti, Mafunso Achichepere Akufunsa—Mayankho Amene Amathandiza. Kodi Shannon anamva bwanji atalandira bukuli? Iye anati: “Apa ndinazindikira kuti Yehova alikodi ndipo amandikonda kwambiri ineyo pandekha.” Shannon anapitiriza kuti: “Anthufe tili ndi mwayi waukulu chifukwa chakuti Yehova Mulungu amatipatsa mphatso zamtengo wapatali.”
TIZIMVERA MALANGIZO A YEHOVA
13, 14. Kodi tiyenera kuchita chiyani tikalandira malangizo ochokera kwa Yehova, ndipo n’chiyani chingatithandize pa nkhaniyi?
13 Baibulo limanena kuti: “Yehova amadzudzula munthu amene amam’konda, monga momwe bambo amadzudzulira mwana amene amakondwera naye.” (Miy. 3:12) Ndiyeno kodi tiyenera kuchita chiyani tikalandira malangizo? Mtumwi Paulo ananena zoona pamene analemba kuti: “Zoonadi, palibe chilango chimene chimamveka chosangalatsa pa nthawi yomwe ukuchilandira, koma chimakhala chowawa.” Ponena zimenezi sikuti ankatanthauza kuti chilango si chabwino chifukwa anapitiriza kuti: “Komabe pambuyo pake, kwa anthu amene aphunzirapo kanthu pa chilangocho, chimabala chipatso chamtendere, chomwe ndi chilungamo.” (Aheb. 12:11) Ngati timakonda Yehova tidzapewa kunyalanyaza malangizo ake kapena kunyansidwa nawo. Nthawi zina kulandira malangizo kungakhale kovuta koma kukonda Yehova kungatithandize kukhala omvera.
14 M’nthawi ya Malaki, Ayuda ambiri sankamvera malangizo a Mulungu. Iwo ankadziwa lamulo lokhudza nsembe koma ankalinyalanyaza kwambiri moti Yehova anawadzudzula mwamphamvu. (Werengani Malaki 1:12, 13.) Kodi nkhaniyi inali yaikulu bwanji? Yehova anawauza kuti: “Ndidzakutumizirani temberero ndi kutemberera madalitso anu. Ndatemberera dalitso la aliyense wa inu chifukwa simunaganizire [lamulo langa] mumtima mwanu.” (Mal. 2:1, 2) Nkhaniyi ikusonyeza kuti pamakhala mavuto aakulu ngati munthu amanyalanyaza malangizo a Yehova.
15. Kodi tiyenera kupewa makhalidwe ati amene afala m’dzikoli?
15 Anthu ambiri masiku ano ndi odzikonda ndipo safuna kuuzidwa zochita kapena kupatsidwa malangizo. Ngakhale anthu amene amalandira malangizo, amachita zimenezi monyinyirika. Koma Akhristufe timalangizidwa kuti tipewe kutengera “nzeru za nthawi ino.” M’malomwake tiyenera kuzindikira ndiponso kuchita zimene Mulungu amafuna. (Aroma 12:2) Gulu la Yehova limatipatsa malangizo pa nkhani zosiyanasiyana. Mwachitsanzo, limatipatsa malangizo okhudza zosangalatsa, anthu amene timacheza nawo komanso mmene tiyenera kuchitira zinthu ndi anthu amene si amuna kapena akazi anzathu. Tikamatsatira malangizo amenewa ndi mtima wonse timasonyeza kuti timakonda kwambiri Yehova ndiponso timayamikira malangizo ake.—Yoh. 14:31; Aroma 6:17.
TIZIDALIRA YEHOVA KUTI AZITITETEZA NDIPONSO KUTIPULUMUTSA
16, 17. (a) N’chifukwa chiyani tiyenera kuganizira zimene Yehova amafuna tisanasankhe zochita? (b) Kodi Aisiraeli anasonyeza bwanji kuti sankakonda kwenikweni Yehova komanso sankamudalira?
16 Ana akaona zinthu zochititsa mantha amathawira kwa makolo awo. Koma akamakula amayamba kudzidalira. Ngakhale zili choncho, ana amene amagwirizana kwambiri ndi makolo awo amakondabe kufunsa nzeru kwa makolowo asanasankhe zochita. N’chimodzimodzi anthufe ndi Yehova. Iye amalola kuti tizisankha tokha zochita, komabe tikamamukonda timaganizira zimene iye amafuna tisanasankhe zochitazo. Tikamamudalira adzatitsogolera ndi mzimu wake woyera.—Afil. 2:13.
17 Pa nthawi ya mneneri Samueli, Aisiraeli anagonjetsedwa ndi Afilisiti ndipo ankafunikira kwambiri thandizo la Yehova. Zitatero, Aisiraeliwo anati: “Tiyeni tikatenge likasa la pangano la Yehova ku Silo, kuti likhale pakati pathu ndi kutipulumutsa m’manja mwa adani athu.” Koma atachita zimenezi “panaphedwa amuna oyenda pansi a Isiraeli okwanira 30,000. Ngakhalenso likasa la Mulungu linalandidwa.” (1 Sam. 4:2-4, 10, 11) Mwina tingaganize kuti Aisiraeliwo ankadalira Yehova chifukwa chakuti anatenga Likasa pokamenyana ndi Afilisiti. Koma sanapemphe Yehova kuti awathandize. M’malomwake anatsatira nzeru zawo ndipo anakumana ndi zoopsa kwambiri.—Werengani Miyambo 14:12.
18. Kodi Baibulo limati chiyani pa nkhani ya kudalira Yehova?
18 Munthu wina amene analemba masalimo ankakonda kwambiri Yehova komanso kumudalira ndipo anati: “Yembekezera Mulungu, ndipo ndidzamutamanda pakuti iye ndiye mpulumutsi wanga wamkulu. Inu Mulungu wanga, ine ndataya mtima. N’chifukwa chake ndakumbukira inu.” (Sal. 42:5, 6) Kodi inunso mumakonda kwambiri ndiponso kudalira Mulungu? N’kutheka kuti mwayankha kuti inde, koma mwina mukhoza kumudalira kwambiri kuposa mmene mumachitira panopa. Paja Baibulo limati: “Khulupirira Yehova ndi mtima wako wonse, ndipo usadalire luso lako lomvetsa zinthu. Uzim’kumbukira m’njira zako zonse, ndipo iye adzawongola njira zako.”—Miy. 3:5, 6.
19. Kodi inuyo mudzasonyeza bwanji kuti mumakonda Yehova?
19 Yehova ndi amene anayamba kutikonda ndipo watiphunzitsa mmene tingamusonyezere chikondi. Tiyeni nthawi zonse tiziganizira chitsanzo chake pa nkhaniyi. Tiziyesetsanso kusonyeza kuti timamukonda ‘ndi mtima wathu wonse, moyo wathu wonse, maganizo athu onse ndi mphamvu zathu zonse.’—Maliko 12:30.


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
34 Pamenepo Yehova anauza Mose kuti: “Sema miyala iwiri yofanana ndi yoyamba ija,+ ndipo ine ndidzalemba pamiyala yosemayo mawu amene anali pamiyala yoyamba ija,+ imene iwe unaswa.+
2 Ndipo ukonzeke kuti mawa m’mawa ukakwere m’phiri la Sinai ndi kukakhala pafupi ndi ine kumeneko, pamwamba pa phirilo.+
3 Koma usakwere m’phirimo ndi wina aliyense, ndipo musapezeke wina aliyense mmenemo.+ Kuwonjezera apo, nkhosa kapena ng’ombe zisadye m’tsinde mwa phirilo.”+
4 Chotero Mose anasemadi miyala iwiri yofanana ndi yoyamba ija, ndipo anadzuka m’mamawa ndi kukwera m’phiri la Sinai, atanyamula miyala iwiriyo m’manja mwake, monga momwe Yehova anam’lamulira.
5 Pamenepo Yehova anatsika+ mumtambo ndi kuimirira pafupi ndi Mose, n’kulengeza dzina lake lakuti Yehova.+
6 Ndipo Yehova anadutsa pamaso pa Mose akulengeza kuti: “Yehova, Yehova, Mulungu wachifundo+ ndi wachisomo,+ wosakwiya msanga+ ndiponso wodzaza ndi kukoma mtima kosatha+ ndi choonadi.+
7 Wosungira mibadwo masauzande kukoma mtima kosatha,+ wokhululukira zolakwa ndi machimo,+ koma wosalekerera konse wolakwa osam’langa.+ Wolanga ana, zidzukulu, ndi ana a zidzukuluzo chifukwa cha zolakwa za abambo awo.”+
8 Nthawi yomweyo, Mose anagwada n’kuweramira pansi.+
9 Kenako iye anati: “Tsopano ngati mwandikomera mtima, inu Yehova, chonde, Yehova ayende nafe pakati pathu,+ chifukwa anthuwa ndi ouma khosi,+ ndipo mutikhululukire zolakwa zathu ndi machimo athu,+ ndi kutitenga kukhala chuma chanu.”+
10 Poyankha Mulungu anati: “Tsopano ndichita nanu pangano ili: Ndidzachita zinthu zodabwitsa pamaso pa anthu ako onse, zinthu zimene sizinachitikepo padziko lonse lapansi kapena m’mitundu yonse.+ Ndipo anthu onse okuzungulirani adzaonadi ntchito za Yehova, chifukwa ndidzachita nanu chinthu chochititsa mantha.+
11 “Koma inu sungani zimene ndikukulamulani lero.+ Inetu ndikuthamangitsa pamaso panu Aamori, Akanani, Ahiti, Aperezi, Ahivi ndi Ayebusi.+
12 Samalani kuti musachite pangano ndi anthu a m’dziko limene mukupitako+ kuopera kuti ungakhale msampha pakati panu.+
13 Koma maguwa awo ansembe mukawagwetse, zipilala zawo zopatulika mukaziphwanye ndipo mizati yawo yopatulika mukaidule.+
14 Pakuti simuyenera kugwadira mulungu wina,+ chifukwa Yehova, amene dzina lake ndi Nsanje, alidi Mulungu wansanje.+
15 Samalani, kuopera kuti mungachite pangano ndi anthu okhala m’dzikomo, pakuti iwo adzachita chiwerewere ndi milungu yawo+ ndi kupereka nsembe kwa milungu yawo.+ Chifukwa mukachita nawo pangano, mosakayikira wina adzakuitanani kunyumba kwake ndipo nanunso mudzadya nsembe yakeyo.+
16 Kenako mudzatenga ena mwa ana awo aakazi kuti akhale akazi a ana anu aamuna,+ ndipo ana awo aakazi adzachita chiwerewere ndi milungu yawo, n’kuchititsa ana anu aamuna kuchita chiwerewere ndi milungu yawo.+
17 “Musadzipangire milungu ya mafano opangidwa ndi chitsulo chosungunula.+
18 “Muzisunga chikondwerero cha mkate wosafufumitsa.+ Monga momwe ndinakulamulirani, muzidya mkate wosafufumitsa masiku 7 m’mwezi wa Abibu+ pa nthawi yoikidwiratu, chifukwa munatuluka mu Iguputo m’mwezi wa Abibu.
19 “Mwana aliyense woyamba kubadwa ndi wanga,+ ngakhalenso mwana woyamba kubadwa wa ziweto zanu zonse, ng’ombe ndi nkhosa.+
20 Mwana woyamba kubadwa wa bulu muzimuwombola ndi nkhosa.+ Koma ngati simungamuwombole, muzimupha mwa kum’thyola khosi. Ndipo aliyense woyamba kubadwa mwa ana anu aamuna muzimuwombola.+ Palibe amene ayenera kuonekera kwa ine ali chimanjamanja.+
21 “Muzigwira ntchito zanu kwa masiku 6, koma pa tsiku la 7 muzisunga sabata.+ M’nyengo yolima ndi m’nyengo yokolola muzisunga sabata.+
22 “Muzichita chikondwerero cha masabata ndi tirigu woyamba kucha pa nyengo yokolola tiriguyo.+ Muzichitanso chikondwerero cha zokolola kumapeto kwa chaka.+
23 “Katatu pa chaka, mwamuna aliyense pakati panu azionekera+ kwa Ambuye woona, Yehova, Mulungu wa Isiraeli.
24 Pakuti ndidzathamangitsira mitunduyo kutali ndi inu,+ ndipo ndidzakuza dera lanu.+ Palibe aliyense adzasirira dziko lanu pamene mwachoka kukaona nkhope ya Yehova Mulungu wanu katatu pa chaka.+
25 “Popereka magazi a nsembe yanga musawapereke limodzi ndi chilichonse chofufumitsa.+ Ndipo nsembe ya chikondwerero cha pasika isamagone mpaka m’mawa.+
26 “Zipatso zoyamba kucha zabwino koposa+ za m’munda mwanu muzibwera nazo kunyumba ya Yehova Mulungu wanu.+
“Musawiritse mwana wa mbuzi mumkaka wa mayi wake.”+
27 Pamenepo Yehova anauza Mose kuti: “Dzilembere mawuwa+ chifukwa ine ndikuchita pangano ndi iwe ndi Isiraeli mogwirizana ndi mawu amenewa.”+
28 Choncho Mose anakhalabe m’phirimo ndi Yehova masiku 40, usana ndi usiku. Iye sanadye mkate kapena kumwa madzi.+ Ndipo Mulungu analemba mawu a pangano, Mawu Khumi, pamiyala yosemayo.+
29 Ndiyeno Mose anatsika m’phiri la Sinai atanyamula miyala iwiri ija ya Umboni m’manja mwake,+ koma iye sanadziwe kuti nkhope yake inali kuwala chifukwa anali atalankhula ndi Mulungu.+
30 Aroni ndi ana onse a Isiraeli ataona Mose, anaona kuti nkhope yake ikuwala, ndipo anaopa kumuyandikira.+
31 Pamenepo Mose anawaitana. Chotero Aroni ndi atsogoleri onse a khamu la Isiraeli anabwerera kwa iye, ndipo Mose anayamba kulankhula nawo.
32 Kenako ana onse a Isiraeli anamuyandikira, ndipo iye anayamba kuwauza malamulo onse amene Yehova anam’patsa paphiri la Sinai.+
33 Mose akatha kulankhula nawo anali kuika chophimba pankhope yake.+
34 Koma Mose akamalowa kukaonekera kwa Yehova kuti akalankhule naye, anali kuchotsa chophimbacho mpaka atatulukamo.+ Kenako anali kupita kwa ana a Isiraeli ndi kuwauza zimene walamulidwa.+
35 Ndipo ana a Isiraeli anali kuona kuti nkhope ya Mose ikuwala.+ Choncho Mose anali kuphimbanso nkhope yake mpaka atabwerera kukalankhula ndi Mulungu.+
Patsani ena
Patsani ena
Ekisodo 34
Baibulo la Dziko Latsopano la Malemba Opatulika
https://www.jw.org/finder?docid=1011452&Book=2&Chapter=34&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D2%26Chapter%3D34%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
ZIMENE NDIKUPHUNZIRA M’BAIBULO
Zimene Ndikuphunzira M’Baibulo
Uzinena Kuti, “Zikomo Kwambiri”
Nkhani za m’Baibulozi ndi za ana osapitirira zaka zitatu. Koperani ndi kusindikiza nkhaniyi kuti muwerengere mwana wanu.
Zinanso
Yesu Ali Mwana
Phunzitsani mwana wanu wamng’ono zokhudza kubadwa kwa Yesu.
Madzi Anagawikana
Nkhani ya m’Baibulo ingakuthandizeni kuti muphunzitse mwana wanu nkhani yokhudza mmene Aisiraeli anawolokera Nyanja Yofiira.
Nthawi Yosewera Kapena Nthawi Yodekha
Nkhaniyi ingakuthandizeni kuti muphunzitse mwana wanu kuti sayenera kuthamangathamanga ndiponso kusewera ku Nyumba ya Ufumu.


text:
NKHANI YA PACHIKUTO | KODI A MBONI ZA YEHOVA NDI ANTHU OTANI?
Kodi a Mboni za Yehova ndi anthu otani?
A Mboni za Yehovafe timapezeka m’mayiko osiyanasiyana ndipo ndife gulu lachipembedzo lodziimira palokha. Ngakhale kuti likulu lathu lili ku United States, a Mboni ambiri amapezeka m’mayiko ena. Panopa tilipo 8 miliyoni ndipo timaphunzira Baibulo ndi anthu m’mayiko oposa 230. Timachita zimenezi pomvera zimene Yesu ananena. Iye anati: “Uthenga wabwino uwu wa ufumu udzalalikidwa padziko lonse lapansi kumene kuli anthu, kuti ukhale umboni ku mitundu yonse.”—Mateyu 24:14.
Kulikonse kumene timakhala timayesetsa kumvera malamulo a boma ngakhale kuti sitilowerera nawo m’nkhani zandale. Sitichita zimenezi chifukwa timamvera zimene Yesu anauza otsatira ake. Anawauza kuti: “Simuli mbali ya dzikoli.” N’chifukwa chake sitichita nawo zandale komanso kumenya nawo nkhondo. (Yohane 15:19; 17:16) Ndipotu pa nthawi ya nkhondo yachiwiri ya padziko lonse, a Mboni za Yehova ambiri anamangidwa, kuzunzidwa komanso ena anaphedwa chifukwa chokana kuchita zinthu zosemphana ndi chikhulupiriro chawo. Munthu wina, yemwe anali bishopu ku Germany, analemba kuti: “A Mboni za Yehova ndi anthu okhawo omwe anakanitsitsa kumenya nawo nkhondo pa nthawi ya ulamuliro wa Hitler, moti n’zomveka anthuwa akamanena kuti salowerera zandale komanso kumenya nawo nkhondo.”
Nyuzipepala ina ya ku Czech Republic inati: “[A Mboni za Yehova] ndi anthu a khalidwe labwino kwambiri ndiponso si anthu odzikonda. Zikanakhala zotheka, bwenzi anthu amenewa titawapatsa maudindo akuluakulu m’boma. Koma chifukwa choti sachita nawo zandale, zimenezi sizingatheke. . . . Amalemekeza boma limene likulamulira, kungoti amakhulupirira kuti ndi Ufumu wa Mulungu wokha umene udzathetse mavuto onse.”—Nová Svoboda.
Komabe timachita zinthu zina ngati mmene amachitira anthu ena onse. Ndipo sitidzipatula, chifukwa Yesu anapempherera otsatira ake kuti: “Sindikupempha kuti muwachotse m’dziko.” (Yohane 17:15) Choncho nafenso timapita kuntchito, kumsika komanso kusukulu ngati mmene anthu ena onse amachitira.
Onaninso
Kodi Ufumu wa Mulungu N’chiyani?
Dziwani chifukwa chake Ufumu wa Mulungu uli woposa boma lililonse la anthu.


text:
OCTOBER 28, 2014
MEXICO
A Mboni za Yehova ku Mexico Anathandiza Anthu Okhudzidwa ndi Mphepo ya Mkuntho ya Hurricane Odile
Mphepo yamkuntho yotchedwa Hurricane Odile inawononga nyumba komanso katundu wa anthu ambiri pachilumba cha Baja California Sur. Izi zinachitika Lolemba pa September 15, 2014, ndipo a Mboni za Yehova amene amakhala kufupi ndi derali, anabwera ndi chakudya, madzi komanso mankhwala kuti zithandize a Mboni omwe anakhudzidwa ndi ngoziyi. Palibe wa Mboni amene anamwalira kapena kuvulala pa mphepo yamkuntho yamphamvu kwambiri imene inaomba pachilumbachi. Mphepo yofanana ndi imeneyi inaombanso pachilumbachi mu 1967. Komabe, mphepoyi inagwetsa nyumba 82 za a Mboni ndipo nyumba 85 zinawonongeka kwambiri. Izi zinachititsa kuti mabanja a Mboni 125 asowe pokhala. Koma n’zosangalatsa kuti a Mboni ena anapereka nyumba kwa abale awowo kuti azikhala. Kutatsala masiku 4 kuti mphepoyi ichitike, makomiti a Mboni othandiza pakachitika tsoka anatumiza makalata m’mipingo ya Mboni za Yehova ya m’derali ofotokoza zimene angachite pokonzekera ngoziyi. Akulu a m’mipingoyo anakonza zoti a Mboni omwe amakhala m’nyumba zosalimba achoke n’kumakakhala m’nyumba za a Mboni anzawo. Pofuna kuthandiza anthu omwe anakhudzidwa ndi ngoziyo, ofesi ya Mboni za Yehova ya ku Mexico inatumiza zinthu zosiyanasiyana zolemera matani 20 ku derali.
Kuchokera M’mayiko Ena:
Lankhulani ndi: J. R. Brown, Office of Public Information, tel. +1 718 560 5000
Mexico: Gamaliel Camarillo, tel. +52 555 133 3048


text:
KUCHEZA NDI | GUILLERMO PEREZ
Yemwe Anali Dokotala wa Opaleshoni Akufotokoza za Chikhulupiriro Chake
Dr. Guillermo Perez, yemwe anali dokotala wamkulu wa opaleshoni pachipatala china ku South Africa, anapuma pa ntchito yake. Kwa zaka zambiri ankakhulupirira kuti zinthu zamoyo zinakhalako zokha. Koma kenako anayamba kukhulupirira kuti mmene thupi la munthu limagwirira ntchito zimasonyeza kuti linachita kulengedwa ndi Mulungu. Mtolankhani wa Galamukani! anacheza naye kuti adziwe za chikhulupiriro chake.
N’chifukwa chiyani poyamba munkakhulupirira kuti zamoyo zinakhalako zokha?
Ngakhale kuti ndinakulira m’banja lakatolika, ndinkakayikira zinthu zina zomwe ndinamva zokhudza Mulungu. Mwachitsanzo, zinkandivuta kukhulupirira Mulungu chifukwa ndinamva kuti amawotcha anthu kumoto. Choncho nditaphunzira kuyunivesite kuti zamoyo sizinalengedwe ndi Mulungu, koma zinachita kusintha kuchokera ku zinthu zina, ndinayamba kukhulupirira zimenezi poganiza kuti zili ndi umboni. Komanso kutchalitchi kwathu sankatsutsa mfundo yoti zamoyo zinachita kusintha kuchokera ku zinthu zina, kungoti ankati Mulungu ndiye anachititsa zimenezi.
Kodi n’chiyani chinachititsa kuti muyambe kuchita chidwi ndi Baibulo?
Mkazi wanga, Susana, anayamba kuphunzira Baibulo ndi a Mboni za Yehova. Iwo anamusonyeza kuchokera m’Baibulo kuti Mulungu sawotcha anthu oipa kumoto. * Komanso anamusonyeza vesi limene limanena zoti Mulungu walonjeza kuti adzasandutsa dziko lapansili kukhala paradaiso ndipo anthufe tizidzakhala mmenemo mosangalala. * Tinaona kuti mfundo zimenezi n’zomveka kusiyana ndi zimene tinkaphunzira kutchalitchi kwathu zija. Mu 1989, wa Mboni wina dzina lake Nick, anayamba kundiphunzitsa Baibulo. Tsiku lina tikukambirana zokhudza mmene thupi la munthu limagwirira ntchito, ndinadabwa ndi mawu omveka bwino opezeka m’Baibulo palemba la Aheberi 3:4. Vesili limati: “Nyumba iliyonse inamangidwa ndi winawake, koma amene anapanga zinthu zonse ndi Mulungu.”
Kodi zimene munaphunzira zokhudza thupi la munthu zinakuthandizani kuvomereza kuti zinthu zinachita kulengedwa?
Ee. Mmene thupi la munthu limadzichiritsira lokha, zimasonyeza kuti linapangidwa modabwitsa. Mwachitsanzo, munthu akavulala, kuti balalo lipole pamachitika masiteji 4 ndipo siteji iliyonse imayamba, ina isanamalize. Kudziwa zimenezi kunandithandiza kuzindikira kuti thupi lathuli linapangidwa m’njira yoti lizitha kudzichiritsa lokha.
Tifotokozereni bwinobwino zimene zimachitika munthu akavulala
Munthu akavulala, pakangotha masekondi ochepa, siteji yoyamba imayamba. Siteji imeneyi imathandiza kuti magazi asiye kutuluka. Zimene zimachitika ndi zogometsa kwambiri komanso zimachitika mwadongosolo. Timabowo ta mitsempha ta pamalo ovulalawo timachepa ndipo izi n’zimene zimathandiza kuti magazi asiye kutuluka. Komanso ndiwonjezerepo kuti, mmene thupi lathu limagwirira ntchito, tingaziyerekezere ndi pulambala wodziwa bwino ntchito yake. Mitsempha ikaduka, thupi limatha kutseka lokha podukapo kuti magazi asiye kutuluka.
Nanga pa siteji yachiwiri chimachitika n’chiyani?
Pakangotha maola ochepa, magazi amasiya kutuluka ndipo pamalopo pamayamba kutupa. Kuti zimenezi zitheke pamachitika zinthu zingapo zodabwitsa. Choyamba timabowo ta mitsempha tomwe tinachepa kuti magazi asamatuluke tija, timayamba kukula n’cholinga choti magazi ambiri afike pamalo ovulalawo. Kenako thupi limatulutsa timadzi tokhala ndi mapuloteni ndipo iti n’timene timachititsa kuti pamalopo patupe. Timadziti n’tofunika kwambiri chifukwa timathandiza kupha majeremusi pabalapo, kupateteza kuti pasalowe matenda komanso kuchotsa tinyama tomwe tawonongeka. Kuti zonsezi zitheke pamapangika maselo enaake ambirimbiri komanso zinthu zimene zimakhala m’maselo. Zina zimene zimachitika pa siteji imeneyi, ndi zimene zimachititsa kuti siteji yachitatu iyambe, ndipo ikangoyamba siteji yachiwiriyi imathera pompo.
Kodi chimachitika n’chiyani pa siteji yachitatuyi?
Pakatha masiku angapo kuchokera pamene munthu wavulala, thupi limayamba kupoletsa balalo. Chimenechi ndiye chimakhala chiyambi cha siteji yachitatu ndipo zambiri zothandiza kuti bala lipole zimachitika pakatha milungu iwiri. Maselo amene amapanga timaulusi tomwe timakhala ngati masititchi pabalapo, amayamba kuchulukana ndipo amafalikira pabala ponsepo. Komanso timitsempha ting’onoting’ono timatuluka pamalopo n’kuyamba kukula ndipo timathandiza kuchotsa zoipa n’kubweretsa zofunikira. Kenako maselo enaake amapangidwa ndipo maselo amenewa amathandiza kuti povulalapo pagwirane n’kubwerera m’chimake.
Koma ndiyetu pamachitika zambiri. Ndiye pamatenga nthawi yaitali bwanji kuti bala lipoleretu?
Siteji yomalizayi, yomwe ndi imene imathandiza kuti bala lipoleretu, imatenga miyezi yambiri. Ngati munthu wathyoka fupa, pamafunika kuti libwerere m’chimake. Kuti zimenezi zitheke, timaulusi tomwe timakhala ngati masititchi tija timayamba kulimba pang’onopan’gono kenako n’kuthandiza kuti fupa lija likhale mmene linalili poyamba. Zonsezi zimasonyeza kuti mmene thupi lathuli limadzichiritsira lokha munthu akavulala, n’zogometsa kwambiri.
Kodi mungatipatse chitsanzo chomwe chinakuchititsani chidwi kwambiri pa nkhani ya mmene thupi limadzichiritsira lokha?
Ndimagoma kwambiri ndikaganizira mmene thupi limadzichiritsira lokha
Ee. Ndikukumbukira kuti ndinathandizapo mtsikana wina wazaka 16 amene anavulala pa ngozi ya galimoto. Mtsikanayu anavulala kwambiri moti kapamba wake anawonongeka zedi ndipo magazi ankatsikira m’mimba. Likanakhala kale, bwenzi titamuchita opaleshoni kuti tikonze kapena kuchotsa kapambayo. Koma masiku ano madokotala amaona kuti njira yabwino yochizira ndi kulola kuti thupi lidzichize lokha. Choncho ndinangom’patsa mankhwala opha ululu, oteteza ku tizilombo toyambitsa matenda komanso othandiza kubwezeretsa madzi ndi magazi amene anataya. Patatha milungu ingapo, tinamujambula ndipo tinapeza kuti kapamba wake uja ali bwino. Ndimagoma kwambiri ndikaganizira mmene thupi limadzichiritsira lokha. Ndipo zimenezi zimandichititsa kukhulupirira kwambiri kuti anthufe tinalengedwa ndi Mulungu.
N’chiyani chinakuchititsani chidwi kuti mukopeke ndi a Mboni za Yehova?
Ndinaona kuti a Mboni ndi anthu ansangala komanso ankayankha mafunso anga onse pogwiritsa ntchito Baibulo. Ndinachitanso chidwi kuona kuti amauza anthu ena zomwe amakhulupirira molimba mtima komanso amathandiza ena kudziwa zoona zokhudza Mulungu.
Kodi kukhala wa Mboni za Yehova kunakuthandizani pa ntchito yanu monga dokotala?
Ee. Nthawi zambiri pa ntchito yathu timathandiza anthu odwalika kapena ovulala kwambiri. Zimenezi zimachititsa kuti uyambe kuvutika maganizo chifukwa nthawi zonse umaona anthu omvetsa chisoni. Choncho ndimaona kuti kukhala wa Mboni za Yehova kunandithandiza kuti ndisamavutike maganizo kwambiri chifukwa cha zimenezi. Komanso ngati wodwala angakonde, ndinkamuuza za zimene Mlengi walonjeza zoti posachedwa adzathetsa matenda ndi mavuto onse, * adzabwezeretsa dzikoli kukhala paradaiso ndiponso palibe aliyense amene adzanene kuti, “ndikudwala.” *


text:
NKHANI YA PACHIKUTO
Zimene Muyenera Kudziwa Zokhudza Matenda a Muubongo
Mayi wina wa ku South Africa, dzina lake Claudia yemwe anamupeza ndi matenda a muubongo, anati: “Atangondiuza kuti ndili ndi matendawa, ndinkangoona ngati ndifa basi. Ndinkada nkhawa kwambiri ndikaganizira zoti anthu odwala matendawa amasalidwa.”
Mark, yemwe ndi mwamuna wa Claudia, anati: “Zinanditengera nthawi kuti ndivomereze zoti mkazi wanga wapezeka ndi matenda a muubongo. Koma kenako ndinazindikira kuti chofunika kwambiri ndi kumuthandiza komanso kumusamalira.”
KODI mungamve bwanji inuyo kapena munthu amene mumam’konda atapezeka ndi matenda a muubongo? N’zodziwikiratu kuti zingakhale zowawa kwambiri. Koma ubwino wake ndi woti matendawa ali ndi mankhwala. Tiyeni tione zinthu zingapo zomwe zingakuthandizeni kudziwa zambiri za matendawa.
Dziwani Zambiri za Matendawa
Bungwe loona za umoyo padziko lonse linati: “Matenda a muubongo amagwira anthu ambirimbiri padziko lonse ndipo amene amavutika si wodwala yekhayo. Achibale ndi anzake a wodwalayo amavutikanso. Munthu mmodzi pa anthu 4 alionse amadwala matendawa. Kuvutika maganizo ndi amodzi mwa matenda a muubongo omwe anthu ambiri amadwala padziko lonse. Ena mwa matenda a muubongowa, omwenso ndi oopsa kwambiri, ndi monga kusokonezeka maganizo komanso misala. . . . Ngakhale kuti matenda a muubongo ndi ofala, anthu ambiri odwala matendawa sadziwa, salandira thandizo loyenera ndipo ena amasalidwa.”
Bungwe loona za umoyo padziko lonse linanenanso kuti, anthu ambiri omwe ali ndi matenda a muubongo sapita kuchipatala kukalandira thandizo chifukwa choopa kuti anthu akadziwa kuti ali ndi matendawa, aziwasala.
Ngakhale kuti matenda a muubongo ali ndi mankhwala, bungwe lina loona za matendawa linati, ku United States anthu 60 pa 100 alionse komanso ana 50 pa 100 alionse azaka za pakati pa 8 ndi 15, sanalandire mankhwala a matendawa chaka chatha.
Kumvetsa Zimene Zimachitikira Odwala Matendawa N’kothandiza
Akatswiri odziwa za matenda a muubongo amati, matendawa amapangitsa kuti munthu asamaganize bwino komanso kuti azilankhula kapena kuchita chilichonse chomwe wafuna, popanda kudziletsa. Nthawi zambiri matendawa amalepheretsa munthu kuti azimvana ndi anzake komanso amapangitsa kuti munthu azichita zosalongosoka.
Matenda a muubongo sayamba chifukwa choti munthu ali ndi vuto kapena khalidwe linalake loipa
Zizindikiro za matenda a muubongo zimasiyanasiyana potengera mmene munthu alili, vuto la munthuyo komanso mmene zinthu zilili pa moyo wake. Matendawa saona nkhope. Amagwira aliyense mosatengera zaka, chikhalidwe, mtundu, chipembedzo, maphunziro, kulemera, kusauka kapenanso kuti ndi mwamuna kapena mkazi. Matenda a muubongo sayamba chifukwa choti munthu ali ndi vuto kapena khalidwe linalake loipa. Komatu munthu wodwala matendawa akalandira thandizo akhoza kuchira bwinobwino.
Mankhwala Ake
Madokotala odziwa bwino za matenda a muubongo amatha kuthandiza anthu odwala matendawa, n’kuchira bwinobwino. Koma kuti anthu oterewa akuthandizeni muyenera kupita kuchipatala kuti akakuuzeni zambiri zokhudza matenda anuwo komanso zomwe muyenera kuchita.
Munthu wodwala matendawa angachire pokhapokha ngati atatsatira malangizo omwe wapatsidwa. Nthawi zina kuti athe kuchita zimenezi ayenera kukhala womasuka kufotokozera ena za matenda akewo. Zimenezi zingathandize kuti athe kufotokozera dokotala mmene akumvera komanso zonse zomwe zikumuchitikira. Izi zingachititse kuti dokotalayo amuthandize kumvetsa bwino zokhudza matendawo. Angamuuzenso zimene ayenera kuchita komanso kumulimbikitsa kuti asasiye kulandira thandizo. Pokaonana ndi dokotalayo ndi bwino kupita ndi mnzake kapena wachibale kuti azimuthandiza komanso kumulimbikitsa.
Anthu ambiri odwala matenda a muubongo akamvetsa bwino zokhudza matendawa komanso akatsatira malangizo onse amene dokotala wawapatsa, amachira. Mark yemwe tamutchula koyamba uja anati: “Mkazi wanga asanamupeze ndi matenda a muubongo, sitinkadziwa zambiri za matendawa. Koma atamupeza nawo, tinamvetsa bwino zokhudza matendawa. Tinazindikiranso kuti tisamadere nkhawa kwambiri za mawa, koma tizingoyesetsa kuthana ndi vuto lomwe lilipo pa nthawiyo. Madokotala, anzathu komanso achibale atithandiza kwambiri.”
Muyenera kupita kuchipatala kukaonana ndi dokotala wodziwa bwino za matenda anuwo kuti akakuuzeni zambiri zokhudza matendawo komanso zomwe muyenera kuchita
Claudia nayenso anati: “Atandiuza kuti andipeza ndi matendawa, ndinangomva ngati ndalandidwa ufulu wonse. Koma patapita nthawi ndinasiya kukhala ndi maganizo amenewa. Ngakhale kuti matendawa amapangitsa kuti tisamakwanitse kuchita zinthu zina, taona kuti n’zotheka kuthetsa mavuto ena omwe poyamba tinkaona ngati ndi osatheka kuwathetsa. Chinanso chomwe chimatithandiza n’choti, timayesetsa kutsatira malangizo omwe madokotala amatipatsa, timayesetsa kumacheza ndi anthu ena komanso kuti tisamangokhalira kudera nkhawa za matendawa.”
Kupeza Nthawi Yochita Zinthu Zauzimu N’kothandiza
Baibulo silinena kuti kuchita zinthu zauzimu kungapangitse kuti munthu achire matenda ake. Komabe pali anthu ambiri omwe amalimbikitsidwa ndi zimene Baibulo limanena. Mwachitsanzo, limatiuza kuti Mlengi wathu wachikondi amafunitsitsa kuthandiza anthu “a mtima wosweka” komanso ‘a mtima wachisoni.’—Salimo 34:18.
Ngakhale kuti Baibulo si buku la zaumoyo, lili ndi malangizo omwe angatithandize kuchepetsa nkhawa komanso kudziwa zochita tikadwala. Lingatithandizenso kukhala ndi chiyembekezo choti m’tsogolomu padzikoli sipadzakhalanso matenda kapena mavuto alionse. Baibulo limati: “Pa nthawi imeneyo, maso a anthu akhungu adzatsegulidwa, ndipo makutu a anthu ogontha adzayamba kumva. Pa nthawiyo, munthu wolumala adzakwera phiri ngati mmene imachitira mbawala yamphongo. Lilime la munthu wosalankhula lidzafuula mokondwa.”—Yesaya 35:5, 6.
^ ndime 32 Galamukani! sisankhira anthu mankhwala. Mkhristu aliyense ali ndi udindo woonetsetsa kuti chithandizo cha mankhwala chomwe walandira si chotsutsana ndi mfundo za m’Baibulo.
^ ndime 40 Malangizo ena othandiza mungawapeze m’nkhani yakuti, “Kodi Mungatani Ngati Mukuvutika Maganizo?” mu Galamukani! ya May 2014.


text:
thupi kuwonda Laysan Utyasheva - mwambo ya ntchito yapangidwa otsiriza a wotchuka masewera olimbitsa thupi, koma chotchuka olimba mlangizi. Chitani Laysan Utyasheva kwambiri otchuka kwambiri kwa anthu amene akufuna kuonda , chifukwa cha ndemanga kwenikweni ogwira.
A osiyanasiyana zokambirana Laysan Utyasheva limakupatsani yambitsa ndi kagayidwe kachakudya njira mu thupi, kuphatikizapo ndi moto zopatsa mphamvu. Komanso, ali ndi ubwino minofu kamvekedwe, kuteteza zikamera kapena bwino nkhondo kale anaonekera cellulite. Choyamba, simungakwanitse kuphunzitsa intensively, palokha mlengi wa zovuta ananena kuti katundu ndi ntchito chiyenera kuwonjezera pang`onopang`ono. Aliyense akamapereka kuipidwa thupi Laysan Utyasheva chinapangidwa kuti awo kukhazikitsa adzakhala mphamvu, ngakhale oyamba m`munda wa masewera, iwo ali mwamtheradi si lofanana ndi muyezo oyenerera ntchito.
Chitani Laysan Utyasheva, mogwirizana ndi maganizo a anthu amene anayesa, oyenera aliyense , ndi chifukwa kwambiri ntchito yawo kudabwa ngakhale amene, popeza anayesa osiyana zakudya ndi maofesi zokambirana, sakanakhoza kuchotsa owonjezera makilogalamu.
The kwambiri Tinganene kuti, ndithudi, ndi kusankha ina ya ntchito, chinkhoswe pa Utyasheva thupi kuwonda chingapezeke molumikizana ndi moyenera ndi azidya chakudya. Tsiku zakudya pazikhalanso zipatso ndi ndiwo zamasamba, dzinthu, lonse mbewu, nyama, nsomba ndi zitsamba. Komanso, musaiwale za yosavuta kugwiritsa ntchito 1.5 malita a madzi akumwa tsiku.
Asonyeza Slimming Laysan Utyasheva: othandiza nsonga
Chitani Laysan Utyasheva kuchita bwino m`mawa pa chopanda kanthu m`mimba , kapena chirichonse, chifukwa cha kusowa nthawi usiku 3-4 mawola otsiriza chakudya.
Kuti akwanitse ndondomeko Utyasheva thupi kuwonda n`zotheka mwapadera gyms ndi odziwa olimba mphunzitsi, ndi paokha kunyumba, ntchito ufulu wonse pa Internet operekedwa ndi kanema Maphunziro. N`zoona kuti tikwaniritse bwino, kuposa ochepa maphunziro chifukwa wotanganidwa ndi mphunzitsi, ndiyeno kupita wodziimira mchitidwe.
Poona chakuti kukhazikitsa ndondomeko Laysan Utyasheva thupi amatenga amenewa nthawi yaitali, iwo alibe nthawi zoterozo, ndipo ambiri adziwe budding mpikisanowo mwamsanga tinamubowa yaitali kulimbitsa thupi, ndipo iwo awononga pakati. Komanso aliyense kuchita Utyasheva anapereka chochuluka ndemanga anayamba kwambiri Laysan , amene amapanga gulu chidwi, ndipo ntchito ndi osavuta kutsatira.
Anthu ambiri amaganiza kuti kuwala thupi sangathe kuyambitsa imayenera zakambidwa, koma ndi kuwala kokha pa chiyambi cha maphunziro. Utyasheva anayamba zake njira kuti ku ntchito ku ntchito, ndi mphamvu ya maphunziro katundu ndi chinawonjezeka pang`onopang`ono. Patapita mwezi zokambirana ndi Utyasheva razrabotchitsy zina limalangiza aerobics kapena zochita zina ndi zolemera kuonetsetsa kuti njira kuwonda sanasiye malo amodzi. Komanso Laysan Utiasheva ntchito imene mwachangu kuthandiza kuchepetsa thupi anapereka malangizo zikugwira matenthedwe insulated kapena wamba thonje zovala, ndipo ngati n`koyenera, Angagwiritsidwenso ntchito kwa slimming lamba m`chiuno.
Kwa anthu amene cellulite, pamaso akuchita ntchito ndi Utyasheva analimbikitsa kuchita kuzimata. ntchito Mwaichi akhoza kukhala wotsutsa-cellulite zonona kuti umagwiritsidwa ntchito pa zinkakhala m`dera, ndiye ntchito chakudya filimu dieters bwino atakulungidwa ndipo pamene ankavala masiketi.
Laysan Utiasheva ntchito imene ogwira polimbana cellulite, limalangiza pamaso aliyense kulimbitsa thupi kuchita yaing`ono ya ntchito olimbana kuti konzekera minofu - angathe kusandutsa khosi, kuponya, kukankha akuluakulu kapena kuthamanga m`malo.
Kuonetsera ndi Utyasheva muyenera kukhala nawo mu wanu nkhokwe mphasa yosiyanasiyana kulemera dumbbells, fitball ndi mpando.
Kumayambiriro kwa aliyense kuchita Utyasheva anachita 8 zina, sayenera ziwonjezeke pang`onopang`ono 16, 24 ndi 32 nthawi - kuwonjezeka katundu kumawonjezera dzuwa. Kumapeto kwa magulu tikulimbikitsidwa kuti kuwala anatambasula minofu ya thupi.
Asonyeza Utyasheva: Khalani
thupi kuwonda Laysan Utyasheva ziyenela kuchitidwa nthawi zonse ndi mtima wonse, mwa iyi, zochita zawozi zidzakhala ogwira.
Akuthawa kwa 8-10 mphindi ZOCHITA cholinga konzekera minofu, mukhoza chitani ntchito ndi Utyasheva.
Panopa muyenera anayala chikopachakatumbu pansi ndi kutambasula miyendo yanu, thupi kuikidwa pa mbali ya 45 madigiri kuchokera pansi. Tsopano, ndi chala ayenera anatambasula 8 zina kuukitsa lamanzerelo, ndiye Chabwino, ndiye 8 zina anakweza miyendo pamodzi, ndiye kuchita ntchito "lumo" 8 zina alternately litakwezedwa anachoka ndi mwendo kumaliza ya ntchito ndi Utyasheva kuthamanga miyendo mu mlengalenga. Ndiye muyenera gubuduzani pa mimba yake, manja ake clasped kumbuyo mutu wake, atamva thupi kuchokera pansi pa mbali ya 45 madigiri, ndi kuchita chimodzimodzi chomwecho ntchito. mpata pakati ntchito za thupi sayenera kuchitidwa ndi aliyense kuchita Utyasheva pa pazipita mayendedwe. Chiwerengero zokambirana nthawi iliyonse kuchuluka 8 mpaka 16 nthawi, 24 ndi 32 nthawi motero.
Pamene thupi mapazi, muyenera kugona nsana wanu ndi maondo mabondo anu. akakolo clasped manja, matako kusungidwa suspense, ndi mafupa a chiuno wakankhidwira mmwamba. Bwerezani kukambiranako atasinthana maudindowo maulendo asanu ndi atatu kapena kuposa, mukhoza kupuma pang`ono, kukumbatirana maondo ndipo akugwedeza awa mmbuyo ndi mtsogolo.
chotsatira ntchito zimagwiridwa Utyasheva, zotsatira za zomwe cholinga chake ndicho slimming pamimba ndi minofu kutsegula wa chapamwamba osindikizira. Kuyambira udindo - atagona pa nsana wake pansi, masokosi, zala anawonjezera, manja clasped kumbuyo mutu wake. Choncho si bwino kwambiri la pansi, likutuluka, pamene matako umachitika nthawi zonse mavuto. Ndiye muyenera kubweza pa mbali yake, miyendo yake apangidwe crosswise. Awa, m`pofunika kuukitsa nyumba mbali 8 zina, kenako pa mimba yake, thupi limatuluka 8 zina, ndiyeno muyenera kubweza ndi miyendo anawoloka, thupi Nyamulani 8 zina.
yomaliza kuchita Utyasheva kulimbikitsa m`mimba minofu ndi ili: kuyambira udindo - atagona pa nsana wake pansi, manja anawonjezera pamodzi thupi, miyendo akuyese- pa mawondo, mapazi pansi. Ndiye akunga manja pa chigongono ndi ufulu chigongono 8 zina zofunika kulalikira kwa lamanzere bondo, anasiya chigongono kufika kwa ufulu bondo. Pamene inu kukoka m`mimba ndipo ndikofunika kutambasula minofu, ndiye katundu udzakhala wamphamvu. Ndiye, popanda kusintha malo ndi masamba asanatenge pansi, muyenera kudya mayendedwe kuyesa kukokera m`munsi nthiti kwa mafupa a chiuno mafupa.


text:
SEPTEMBER 22, 2015
CANADA
Akuluakulu a Boma Kumpoto kwa Dziko la Canada Anayamikira a Mboni za Yehova Chifukwa cha Ntchito Yawo Yophunzitsa Baibulo
TORONTO—M’miyezi ya September ndi October 2014, ofesi ya Mboni za Yehova ku Canada inakonza zoti pagwiridwe ntchito yapadera yophunzitsa anthu Baibulo. A Mboni pafupifupi 150 anadzipereka kugwira nawo ntchitoyi. Panakonzedwa zoti a Mboniwo akalalikire m’madera 35 a m’dzikoli omwe ali kutali kwambiri.
A Mboniwo anagawidwa m’magulu ndipo ankalalikira m’matauni ndiponso m’midzi m’zigawo zakumpoto kwa dzikoli mpaka m’zigawo zakumadzulo. Analalikiranso m’dera la Quebec lomwe kukula kwake ndi makilomita 3,300 ndipo lili kum’mawa kwa dzikoli. Anthu omwe anagwira nawo ntchitoyi ankalipira okha ndalama zoyendera paulendowu ndipo ena anawononga ndalama zambiri kulipira ndege.
Ntchito yapaderayi isanayambike, Bungwe Lolamulira la Mboni za Yehova linavomereza kuti vidiyo yakuti N’chifukwa Chiyani Tiyenera Kuphunzira Baibulo? imasuliridwe m’chilankhulo cha Chiinukituti. Chilankhulochi chimalankhulidwa ndi anthu pafupifupi 35,000 ku Canada ndipo ndi chilankhulo chimene anthu ambiri amagwiritsa ntchito m’dera la Nunavut ndiponso m’dera la kumpoto cha kum’mwera kwa dzikoli.
Mayi Velma Illasiak, omwe ndi mphunzitsi wamkulu pa sukulu inayake m’dera la Aklavik analankhulapo zokhudza ntchito yapadera imene a Mboni ankagwira m’deralo. Iwo anati: “Ana asukulu akusangalala kwambiri ndi uthenga umene mwawauza ndipo zawachititsa kuyamba kuganizira mozama za uthenga wa m’Baibulo . . . Moti tikuganiza zoitanitsa mabuku onse awiri a Mayankho a Zimene Achinyamata Amafunsa.Tikuthokoza kwambiri kuti munabwera pasukulu yathu ino ndiponso m’dera lino.”
Bambo Peter Iyaituk, omwe ndi woyang’anira tauni ya Ivujivik kumpoto kwa dera la Quebec, analankhulana ndi a Mboni omwe ankalalikira m’derali ndiponso anaonera vidiyo yakuti N’chifukwa Chiyani Tiyenera Kuphunzira Baibulo? Kenako bambowa ananyamula a Mboniwo pagalimoto yawo n’kumawaonetsa malo osiyanasiyana m’derali. Tsiku lomwe a Mboniwo ankachoka m’derali, bambowo anaperekeza a Mboniwo pagalimoto yawo kubwalo la ndege ndipo anawathokoza kwambiri chifukwa cha ntchito yomwe anagwira.
Bambo Matthieu Rozon, omwe amalankhula m’malo mwa Mboni za Yehova ku Canada anati: “A Mboni za Yehova amasangalala kuphunzitsa anthu Baibulo kwaulere. Moti anthu amene anagwira nawo ntchitoyi sanataye nthawi ndiponso mphamvu zawo pothandiza anthuwo.”
Pa miyezi iwiri imene a Mboni anagwira ntchito yapaderayi, anagawira mabuku ndiponso zinthu zina zokwana 37,000. Anthu pafupifupi 600 anapempha kuti a Mboniwo adzawayenderenso n’cholinga choti adzapitirize kukambirana mfundo za m’Baibulo.
Bwalo la Ndege la Kuujjuarapik ku Quebec
Kagulu ka a Mboni za Yehova kafika ku tauni ya Kuujjuarapik yomwe ili kum’mawa kwa doko la Hudson Bay.
Dera la Salluit ku Quebec
Dera la Salluit lili kumpoto kwa chigawo cha Quebec ndipo kuli anthu oposa 1,300.
Tauni ya Ivujivik ku Quebec
Tauni ya Ivujivik ili kumpoto kwa chigawo cha Quebec ndipo kuli anthu pafupifupi 400.
Tauni ya Ivujivik ku Quebec
Woyang’anira tauni ya Ivujivik, bambo Peter Iyaituk anyamula a David Creamore pagalimoto yawo kuti aone malo osiyanasiyana m’tauniyi.
Tauni ya Ivujivik ku Quebec
Mtsikana wolankhula Chiinukituti akuonera vidiyo yakuti N’chifukwa Chiyani Tiyenera Kuphunzira Baibulo?
Dera la Paulatuk ku Zigawo za Kumpoto Chakumadzulo
Nyumba zinamangidwa mpaka m’mbali mwa nyanja ya Beaufort, m’dera lomwe ndi laling’ono kwambiri la anthu pafupifupi 300.
Tauni ya Umiujaq ku Quebec
A Julien Pinard omwe ndi a Mboni za Yehova akulandiridwa ndi banja lolankhula Chiinukituti kuti akambirane mfundo za m’Baibulo. Tauniyi ili ndi anthu pafupifupi 450.
Tauni ya Umiujaq ku Quebec
Anthu a m’tauniyi akujambulitsa chithunzi ndi a Roxanne Pinard omwe ndi a Mboni za Yehova.
Mudzi wa Puvirnituq ku Quebec
Muli anthu pafupifupi 1,700 ndipo uli kumpoto kwa Quebec.


text:
Za Chikondi ndi chibwenzi
Agogo,
Kodi chibwenzi ndi chikondi ndi zosiyana bwanji? Mwina funso limeneli likhoza kuoneka ngati lopanda nzeru koma kwa ine ndi lofunika kwambiri. Funso lina ndi loti kodi ngati mwamuna amakonda kulonjeza chibwenzi kapena wachikondi kuti adzakwatirana chonsecho mkazi samamulonjeza mwamuna wake, ndiye pamenepa mwamuna angathe kupitiriza chibwenzi kapena angomusiya?
LF,
Area 12, Lilongwe
Wokondeka LF,
Munthu utha kukhala ndi abwenzi ambirimbiri koma wachikondi mmodzi. Nthawi zambiri anthu satha kusiyanitsa pakati pa chikondi ndi chibwenzi. Chikondi ndi chozama kuposa chibwenzi; chikondi chimachoka pansi pa mtima ndipo nthawi zambiri anthu awiri akakondana maka pakati pa mwamuna ndi mkazi amagwirizana m’zambiri moti n’chifukwa chake mapeto ake amalolerana ndi kulumbira kuti adzakhala limodzi mpaka moyo wawo wonse m’banja, pamene chibwenzi mumatha kugwirizana pa zina koma kusiyana m’zambiri zochitika. N’chifukwa chake munthu utha kukhala ndi abwenzi ambiri ngakhale uli pabanja, monga ndanena kale, koma amene umatherana naye nkhazi zakukhosi ndi zakumphasa ndi mmodzi yekha, wachikondi wako. Funso lako lachiwiri yankho ndi loti pachikhalidwe chathu mwamuna ndiye amafunsira mkazi ndipo ndi iyeyo amene amauza mkazi za cholinga chake pachibwenzi chawocho. Akazi ambiri amakhala ndi manyazi kunena kuti alola chibwenzi chonsecho mkati mwa mtima wawo alola kale. Ndiye munthu wamwamuna uyenera kumvetsa ndi kufatsa; osapupuluma chifukwa ukhoza kutsekereza mafulufute kuuna poganiza kuti mkazi sakunena chilichonse. Pamene pali chikondi sipasowa, zochitika zimasonyeza zokha kuti apa pali chikondi ngakhale wina asanene.
Amandikonda koma ine ayi
Ndili ndi mwamuna amene akufuna akaonekere kwathu koma sindimamukonda kwambiri ngakhale kuti iyeyo amandikonda kwambiri. Ndiye akuti andikwatira zaka zinayi zikubwerazo. Pano ndakumana ndi wina koma akuti andikwatira zaka ziwiri zikubwera kutsogolo. Ndiye nditani, agogo?
LC,
Area 49, Lilongwe
Zikomo LC,
Mwana wanga, chimene ukufuna sindikuchidziwa. Iwe ukufuna kukwatiwa ndi mwamuna wotani? Wokukonda kapena amene akufuna ukwati pompanopompano ngakhale sakukonda? Vuto ndi chiyani ndi mwamuna amene ukuti amakukonda ndipo akufuna kudzamanga nawe banja zaka zinayi zikubwerazi? N’chifukwa chiyani udamulola poyamba ngati sumamukonda? Ndiye pano ukuti wapeza mwamuna wina amene akuti akukwatira zaka ziwiri zikubwerazi, makamaka ukufuna kuti ndikhuthandize chiyani pankhani imeneyi? Zonse zili ndi iwe mwini, koma chomwe ndingakulangize ndi choti si amuna onse amene amakhala ndi chikondi chenicheni. Wina atha kunena kuti tikwatirane lero ndi lero, koma mumtima mwake mulibe chikondi, pomwe wina anena kuti tikhale pachibwenzi zaka zinayi kenako tidzakwatirane pazifukwa zina ndi zina. Pa Chichewa pali mawu oti lero ndi lero linadetsa mnthengu, komanso ukasauka sunga khosi mkanda woyera udzavala. Enanso amati kuona maso a nkhono n’kudekha. Mawu onsewa akutiphunzitsa kuchita zinthu mofatsa kuti tione ubwino patsogolo, osati kuchita zinthu mwakhamanikhani. Tsono monga ndanena kale, zili ndi iwe mwini chifukwa ukudziwa chomwe ukufuna. Koma ndikanakhala ndili ine, ndikanamupatsa mpata mwamuna woti waonetsa chikondi chenicheni kwa ine ngakhale anene kuti atenga nthawi kuti andikwatire. Chikondi chenicheni sichimaona nthawitu paja. n


text:
MUTU 19
Yesu Analalikira Mayi wa ku Samariya
YESU ANALALIKIRA MAYI WA KU SAMARIYA KOMANSO ANTHU ENA
KUPEMBEDZA KUMENE MULUNGU AMAVOMEREZA
Atachoka ku Yudeya, Yesu ndi ophunzira ake anayamba ulendo wopita kumpoto ku Galileya ndipo anadutsa m’chigawo cha Samariya. Iwo anali atatopa ndi ulendowu ndipo cha m’ma 12 koloko masana anaima pa chitsime chomwe chinali pafupi ndi mzinda wa Sukari kuti apume. N’kutheka kuti Yakobo ndi amene anakumba chitsimechi zaka zambirimbiri m’mbuyomo kapena anachita kulipira anthu kuti achikumbe. Masiku ano, chitsimechi chili pafupi ndi mzinda wotchedwa Nablus.
Kenako, ophunzira a Yesu anapita mumzinda womwe unali pafupi kuti akagule chakudya koma Yesu anamusiya pachitsime pomwepo. Ophunzirawo atachoka, mayi wina wa ku Samariya anabwera kuti adzatunge madzi. Yesu anauza mayiyo kuti: “Mundipatseko madzi akumwa mayi.”—Yohane 4:7.
Pa nthawiyi, Ayuda ndi Asamariya sankagwirizana chifukwa cha chidani chomwe chinalipo pakati pa mitundu iwiriyi. Choncho mayiyo anadabwa kwambiri moti anafunsa Yesu kuti: “Popeza inu ndinu Myuda, bwanji mukupempha madzi akumwa kwa ine, mayi wachisamariya?” Yesu anamuyankha kuti: “Mukanadziwa mphatso yaulere ya Mulungu ndi amene akukuuzani kuti, ‘Mundipatseko madzi akumwa,’ mukanam’pempha iyeyo, ndipo akanakupatsani madzi amoyo.” Pamenepo mayiyo anafunsa kuti: “Bambo, mulibe n’chotungira chomwe, ndipo chitsimechinso n’chozama. Nanga madzi amoyowo mwawatenga kuti? Kodi inu ndinu wamkulu kuposa kholo lathu Yakobo, amene anatipatsa chitsimechi, chimenenso iyeyo, ana ake ndi ng’ombe zake anali kumwa?”—Yohane 4:9-12.
Yesu anamuyankha kuti: “Aliyense wakumwa madzi awa adzamvanso ludzu. Koma amene adzamwa madzi amene ine ndidzam’patse sadzamvanso ludzu m’pang’ono pomwe. Ndipo madzi amene ndidzam’patse, adzasanduka kasupe wa madzi otuluka mwa iye, opatsa moyo wosatha.” (Yohane 4:13, 14) N’zochititsa chidwi kuti ngakhale kuti Yesu anali atatopa, anali wokonzeka kuuzako mayi wa ku Samariyayo choonadi chomwe chikanamuthandiza kuti adzapeze moyo.
Kenako mayiyo ananena kuti: “Bambo, ndipatseni madzi amenewo, kuti ndisadzamvenso ludzu komanso kuti ndisamabwerenso kuno kudzatunga madzi.” Yesu anakhala ngati akusintha nkhaniyi ndipo anauza mayiyo kuti: “Pitani, kaitaneni mwamuna wanu abwere kuno.” Mayiyo anayankha kuti: “Ndilibe mwamuna.” Koma mayiyo anadabwa kwambiri atamva zimene Yesu ananena, kuti: “Mwanena zoona mmene mukuti, ‘Ndilibe mwamuna.’ Pakuti mwakwatiwapo ndi amuna asanu, ndipo mwamuna amene muli naye panopa si mwamuna wanu.”—Yohane 4:15-18.
Zimene Yesu ananenazi zinachititsa mayiyu kuzindikira mfundo inayake yofunika kwambiri ndipo ananena modabwa kuti: “Bambo, ndazindikira kuti ndinu mneneri.” Kenako zimene mayiyo ananena zinasonyeza kuti ankafuna kukambirana zinthu zauzimu ndi Yesu, chifukwa ananena kuti: “Makolo athu [Asamariya] anali kulambira m’phiri ili [phiri la Gerizimu lomwe linali chapafupi], koma anthu inu [Ayuda] mumanena kuti Yerusalemu ndiwo malo kumene anthu ayenera kulambirirako.”—Yohane 4:19, 20.
Komabe zimene Yesu anafotokoza zinasonyeza kuti chofunika kwambiri si malo amene anthu akulambirirawo koma zimene amachita polambirapo. Tikutero chifukwa Yesu ananena kuti: “Nthawi idzafika pamene anthu inu simudzalambira Atate m’phiri ili kapena ku Yerusalemu.” Anamuuzanso kuti: “Nthawi idzafika, ndipo ndi yomwe ino, pamene olambira oona adzalambira Atate motsogoleredwa ndi mzimu ndi choonadi, pakuti Atate amafuna oterowo azimulambira.”—Yohane 4:21, 23, 24.
Choncho zimene Mulungu amafuna kwa anthu amene amamulambira si malo amene anthuwo amamulambirira koma zimene amachita pomulambira. Zimenezi zinamufika pamtima mayiyu moti ananena kuti: “Ndikudziwa kuti Mesiya akubwera, wotchedwa Khristu. Ameneyo akadzafika, adzatifotokozera zonse poyera.”—Yohane 4:25.
Kenako Yesu anamuululira mfundo yofunika kwambiri yakuti: “Munthu ameneyo ndi ineyo amene ndikulankhula nanu.” (Yohane 4:26) Tangoganizani zimene zinachitikazi. Mayiyu anachoka kwawo ali ndi cholinga chokatunga madzi koma Yesu anamukomera mtima kwambiri pomuuza zinthu zimene anali asanafotokozerepo wina aliyense. Anamuululira kuti iyeyo ndi Mesiya.
ASAMARIYA AMBIRI ANAKHULUPIRIRA YESU
Kenako ophunzira a Yesu aja anabwera atagula chakudya kuchokera ku Sukari. Anapeza Yesu akadali pa chitsime pompaja koma akulankhula ndi mayi wa ku Samariya. Ophunzirawo atangofika, mayiyo anasiya mtsuko wake wa madzi n’kukalowa mumzinda wa Sukari.
Atangofika mumzindamo, mayi uja anafotokozera anthu zonse zimene Yesu anamuuza. Iye anauza anthuwo motsimikiza kuti: “Tiyeni kuno mukaone munthu amene wandiuza zonse zimene ndakhala ndikuchita.” Mwina pofuna kuwakopa chidwi, anawafunsa kuti: “Kodi ameneyu n’kukhala Khristu kapena?” (Yohane 4:29) Nkhani ya kubwera kwa Khristu inali yofunika kwambiri chifukwa anthu anayamba kufuna kudziwa zambiri zokhudza Khristu kuyambira m’nthawi ya Mose. (Deuteronomo 18:18) Choncho funsoli linachititsa kuti anthu a mumzinda wa Sukari apite kumene kunali Yesu kuti akamuone okha.
Pamene zonsezi zinkachitika n’kuti ophunzira aja akupempha Yesu kuti adye chakudya chimene anabweretsa chija. Koma iye anawayankha kuti: “Chakudya ndili nacho chimene inu simukuchidziwa.” Ophunzirawo anadabwa ndi zimene anawayankhazo moti anayamba kufunsana kuti: “Pali amene wamubweretsera chakudya ngati?” Kenako Yesu anawauza mokoma mtima mfundo yofunika kwambiri imene ophunzira ake onse ayenera kuitsatira. Iye anati: “Chakudya changa ndicho kuchita chifuniro cha amene anandituma ndi kutsiriza ntchito yake.”—Yohane 4:32-34.
Ntchito imene Yesu ankanena sinali yokolola mbewu zenizeni yomwe kunali kutatsala miyezi 4 kuti iyambike. M’malomwake ankanena za ntchito yokolola mwauzimu. Tikutero chifukwa anapitiriza kuti: “Kwezani maso anu muone m’mindamo, mwayera kale ndipo m’mofunika kukolola. Moti pano wokolola akulandira kale malipiro ndipo akusonkhanitsa zipatso ku moyo wosatha, kuti wofesa mbewu ndi wokolola asangalalire pamodzi.”—Yohane 4:35, 36.
N’kutheka kuti Yesu ankadziwa zomwe zichitike pambuyo polalikira mayi wa ku Samariya uja. Anthu ambiri a ku Sukari anayamba kukhulupirira Yesu chifukwa cha zimene mayi wachisamariya anawauza zija. Iye anati: ‘Iye wandiuza zinthu zonse zimene ndakhala ndikuchita.’ (Yohane 4:39) Choncho anthu ochokera ku Sukariwo atafika kuchitsime kuja, anapempha Yesu kuti akhalebe nawo kwa masiku angapo n’cholinga choti awaphunzitse zinthu zambiri. Yesu anavomera ndipo anakhala ku Samariya kwa masiku awiri.
Asamariya ambiri atamvetsera uthenga wa Yesu anayamba kumukhulupirira, moti anauza mayi uja kuti: “Sikuti tikukhulupirira chifukwa cha mawu ako ajanso ayi, pakuti tadzimvera tokha ndipo tadziwa ndithu kuti munthu uyu ndi mpulumutsi wa dziko.” (Yohane 4:42) Kunena zoona, zimene mayi wa ku Samariyayu anachita ndi chitsanzo chabwino cha mmene tingathandizire anthu ena kudziwa za Khristu. Tiziyesetsa kulankhula mawu amene angachititse anthu kufuna kuphunzira zambiri.
N’kutheka kuti Yesu anakumana ndi mzimayi wa ku Samariyayu m’mwezi wa November kapena December. Tikutero chifukwa paja Yesu ananena kuti kunali kutatsala miyezi 4 kuti ntchito yokolola balere iyambe, yomwe m’derali inkayamba pakati pa mwezi wa March kapena April. Paja Yesu asanakumane ndi mkazi wa ku Samariyayu ankachokera ku mwambo wa Pasika wa mu 30 C.E., kenako anapita m’dera la Yudeya komwe anaphunzitsa ndi kubatiza anthu. Popeza mwambo wa Pasika unkachitika m’mwezi wa March kapena April, ndiye kuti mwambo wa Pasika utatha, Yesu ndi ophunzira ake anakhala miyezi 8 kapena kuposerapo akuphunzitsa komanso kubatiza anthu ku Yudeya. Atakhala masiku awiri ku Sukari, Yesu ndi ophunzira ake anapitiriza ulendo wawo ndipo analowera cha kumpoto ku Galileya komwe linali dera la kwawo. Kodi kumeneko anakumana ndi zotani?
Onaninso
Kodi Chipembedzo Choona Mungachidziwe Bwanji?
Kodi chipembedzo choona chilipo chimodzi chokha? Taonani zinthu 5 zomwe zingakuthandizeni kudziwa chipembedzo choona.


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
5 Kenako anafika kutsidya lina la nyanja, m’dera la Agerasa.+
2 Tsopano atangotsika m’ngalawa, anakumana ndi munthu wogwidwa ndi mzimu wonyansa akuchokera m’manda achikumbutso.+
3 Iye anali kukonda kukhala m’mandamo, ndipo n’kale lonse, kunalibe munthu ndi mmodzi yemwe, amene anatha kum’manga ngakhale ndi unyolo.
4 Izi zinali choncho chifukwa anamangidwapo mobwerezabwereza ndi matangadza ndiponso maunyolo, koma iye anali kudula maunyolowo ndi kuthyola matangadzawo. Chotero panalibe amene anatha kumugonjetsa.
5 Ndipo nthawi zonse, usiku ndi usana, anali kufuula m’manda ndi m’mapiri ndi kudzitematema ndi miyala.
6 Koma ataona Yesu chapatali ndithu, anam’thamangira ndi kum’chitira ulemu,
7 ndipo atafuula ndi mawu amphamvu,+ anati: “Kodi ndili nanu chiyani, Yesu, Mwana wa Mulungu Wam’mwambamwamba?+ Ndikukulumbiritsani+ pali Mulungu kuti musandizunze.”+
8 Pakuti Yesu anali kuuza mzimuwo kuti: “Tuluka mwa munthuyu, mzimu wonyansa iwe.”+
9 Ndiyeno anafunsa munthuyo kuti: “Dzina lako ndani?” Iye anayankha kuti: “Dzina langa ndine Khamu,+ chifukwa tilipo ambiri.”+
10 Ndipo anam’chonderera mobwerezabwereza kuti asatumize mizimuyo kutali ndi deralo.+
11 Tsopano chigulu cha nkhumba+ chinali kudya paphiri.+
12 Chotero mizimuyo inam’chonderera kuti: “Titumizeni ku nkhumbazo, kuti tikalowe mwa zimenezo.”
13 Choncho iye anailola. Pamenepo mizimu yonyansayo inatuluka ndi kukalowa m’nkhumbazo, ndipo nkhumba zonsezo zinathamangira kuphedi ndi kulumphira m’nyanja. Nkhumbazo zinalipo pafupifupi 2,000, ndipo zinamira m’nyanjamo imodzi ndi imodzi.+
14 Koma amene anali kuziyang’anira anathawa ndi kukanena zimenezi mumzinda ndi m’midzi, ndipo anthu anabwera kudzaona zimene zinachitikazo.+
15 Choncho anafika kwa Yesu, ndipo anaona munthu wogwidwa ndi chiwanda uja ali chikhalire, atavala bwino komanso maganizo ake ali bwinobwino, inde munthu uja amene anali ndi khamu la mizimu yonyansa. Pamenepo iwo anachita mantha.
16 Komanso amene anaona zochitikazo, anawafotokozera mmene zinakhalira kwa munthu wogwidwa ziwanda uja ndiponso zimene zinachitikira nkhumba zija.
17 Chotero anthuwo anayamba kuchonderera Yesu kuti achoke m’madera akwawoko.+
18 Tsopano pamene anali kukwera ngalawa, munthu amene anali ndi ziwanda uja anayamba kumuchonderera kuti aziyenda naye.+
19 Komabe iye sanamulole, koma anamuuza kuti: “Pita kunyumba kwa achibale ako,+ ndipo ukawauze zonse zimene Yehova+ wakuchitira ndi chifundo+ chimene wakusonyeza.”
20 Chotero iye anachoka ndipo anayamba kufalitsa mu Dekapole+ zonse zimene Yesu anam’chitira, moti anthu onse anadabwa kwambiri.+
21 Yesu atawolokanso pangalawa kubwerera kutsidya lina, khamu lalikulu la anthu linasonkhana kwa iye, ndipo iye anali m’mphepete mwa nyanja.+
22 Pamenepo mmodzi wa atsogoleri a sunagoge, dzina lake Yairo, anafika. Atamuona anagwada pamapazi ake+
23 ndi kum’chonderera mobwerezabwereza, kuti: “Mwana wanga wamkazi akudwala mwakayakaya. Chonde tiyeni mukamuike manja+ kuti achire ndi kukhala ndi moyo.”+
24 Pamenepo ananyamuka naye limodzi, ndipo khamu lalikulu la anthu linali kumutsatira ndi kumam’panikiza.+
25 Tsopano panali mayi wina amene anali ndi nthenda yotaya magazi+ kwa zaka 12,+
26 ndipo madokotala+ ambiri anam’chititsa kumva zopweteka zambiri. Iye anawononga chuma chake chonse koma osapindula kanthu, m’malomwake matendawo ankangokulirakulira.
27 Atamva zambiri zokhudza Yesu, anakalowa m’khamu la anthulo ndi kumudzera kumbuyo kwake, kenako anagwira+ malaya ake akunja.
28 Anachita zimenezi pakuti mumtima mwake anali kunena kuti: “Ndikangogwira malaya ake akunja okhawo, ndichira ndithu.”+
29 Nthawi yomweyo kasupe wake wa magazi anauma, ndipo anamva m’thupi mwake kuti wachira nthenda yake yaikuluyo.+
30 Nthawi yomweyonso, Yesu anamva m’thupi mwake kuti mphamvu+ yatulukamo. Pamenepo anatembenuka m’khamu la anthulo ndi kufunsa kuti: “Ndani wagwira malaya angawa?”+
31 Koma ophunzira ake anayamba kumuuza kuti: “Inunso mukuona kuti anthu onsewa akukupanikizani,+ ndiye mungafunse bwanji kuti, ‘Ndani wandigwira?’”
32 Komabe iye anali kuyang’anayang’ana kuti aone mayi amene wachita zimenezi.
33 Koma mayiyo, anachita mantha ndi kuyamba kunjenjemera, podziwa zimene zam’chitikira. Ndipo anafika pafupi n’kugwada pamaso pake ndi kumuuza zoona zonse.+
34 Iye anauza mayiyo kuti: “Mwanawe, chikhulupiriro chako chakuchiritsa. Pita mu mtendere,+ matenda ako aakuluwo atheretu.”+
35 Ali mkati molankhula, panafika amuna ena ochokera kunyumba kwa mtsogoleri wa sunagoge uja ndipo anamuuza kuti: “Mwana wanu uja wamwalira! Musiyeni mphunzitsiyu musamuvutitse.”+
36 Koma Yesu atamva zimene anali kunenazo, anauza mtsogoleri wa sunagogeyo kuti: “Usaope, ingokhala ndi chikhulupiriro basi.”+
37 Pamenepo sanalolenso aliyense kumutsatira kupatulapo Petulo, Yakobo, ndi Yohane, m’bale wake wa Yakobo.+
38 Choncho anafika kunyumba ya mtsogoleri wa sunagoge, ndipo anamva chiphokoso cha anthu akulira ndi kubuma kwambiri.
39 Atalowa mkati, anafunsa anthuwo kuti: “N’chifukwa chiyani mukubuma ndi kulira motere? Mwana wamng’onoyu sanamwalire ayi, koma akugona.”+
40 Atanena zimenezi, anthuwo anayamba kum’seka monyodola. Koma atawatulutsa onsewo, anatenga bambo ndi mayi a mwanayo ndi amene anali naye aja, ndipo analowa kumene kunali mwanayo.+
41 Ndiyeno anagwira dzanja la mwanayo ndi kunena kuti: “Tal′i·tha cu′mi,” mawu amene powamasulira amatanthauza kuti: “Kamtsikana iwe, ndikunena ndi iwe, Dzuka!”+
42 Nthawi yomweyo kamtsikanako kanadzuka ndi kuyamba kuyenda. Mwanayo anali ndi zaka 12. Pamenepo anthuwo anasangalala kwambiri.+
43 Koma iye anawalamula mobwerezabwereza kuti asauze aliyense zimenezi.+ Kenako anawauza kuti apatse mtsikanayo chakudya.
Patsani ena
Patsani ena
Maliko 5
Baibulo la Dziko Latsopano la Malemba Opatulika
https://www.jw.org/finder?docid=1011452&Book=41&Chapter=5&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D41%26Chapter%3D5%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
MBIRI YA MOYO WANGA
Chuma Chomwe Chakhala ku banja Lathu kwa Mibadwo 7
Anthu amanena kuti ndimafanana ndi bambo anga. Amati mmene ndimaimira, maso anga komanso nthabwala zomwe ndimachita, ndi ndendende ngati bambo anga. Komatu si zokhazi. Palinso chuma chamtengo wapatali chomwe chakhala ku banja lathu kwa mibadwo 7. Dikirani ndikufotokozereni.
A Thomas (1) * Williams, omwe anali agogo awo a azigogo anga, anabadwa pa 20 January, 1815 ndipo anabadwira m’tauni ya Horncastle ku England. Koma patangotha zaka ziwiri a Thomas atabadwa, mayi awo anamwalira. Choncho a Thomas, mchemwali wawo ndi azichimwene awo awiri analeredwa ndi bambo awo, omwe anali a John Williams. Bambo awowa anawaphunzitsa ntchito ya ukalipentala. Koma a Thomas atakula sanasankhe kukhala kalipentala.
Patapita nthawi, m’busa wina dzina lake John Wesley, anachoka m’tchalitchi cha ku England n’kuyambitsa kagulu kake. Izi zinapangitsa kuti anthu ambiri a ku England ayambenso kukonda zopemphera. Kagulu kamene John Wesley anayambitsaka, kankalimbikitsa anthu kuphunzira Baibulo komanso kulalikira. Zimene m’busayu ankalalikira zinafala kwambiri ndipo banja la a Williams linalowa m’kaguluka. A Thomas anayamba kulalikira ndipo kenako anakakhala mmishonale m’chigawo cha South Pacific. Mu July 1840, a Thomas ndi a Mary, (2) omwe anali atangokwatirana kumene, anapita kuchilumba cha Lakeba * ku Fiji. Chilumbachi chinapangidwa ndi chiphalaphala chochokera pansi pa nthaka. Pa nthawi imene a Thomas ndi a Mary ankafika pachilumbapa, anthu ambiri a pachilumbapa ankadya anthu anzawo.
ANKAKHALA PACHILUMBA POMWE ANTHU ANKADYA ANZAWO
Banjali litangofika kumene pachilumbapa, linakumana ndi mavuto adzaoneni. Ankagwira ntchito yakalavulagaga kwa maola ambiri, kunja kukutentha. Pachilumbapa pankachitika zinthu zambiri zoipa monga nkhondo, kuzunza akazi amasiye, kupha ana ndiponso kudya anthu. Komanso anthu sankamvetsera uthenga umene banjali linkalalikira. Patapita nthawi a Mary ndi mwana wawo woyamba, dzina lake John, anadwala mwakayakaya. Mu 1843, a Thomas analemba kuti: “Pa nthawiyo, ndinada nkhawa kwambiri . . . ndipo ndinasoweratu mtengo wogwira.” Komabe iwo ndi akazi awo anatha kupirira mavutowa chifukwa ankakhulupirira kwambiri Yehova.
Popeza a Thomas anali kalipentala, anamanga nyumba potengera mapulani a mmene anthu a ku Europe ankamangira nyumba zawo. Nyumbayi inali yokongola zedi ndipo anthu a m’derali anachita nayo chidwi kwambiri. Nyumbayi itatsala pang’ono kutha, akazi awo anabereka mwana wamwamuna wachiwiri, dzina lake Thomas Whitton (3) Williams. Ameneyu ndi amene anali mumzera womwe bambo anga anabadwira.
Mu 1843, a Thomas anathandiza nawo kumasulira Uthenga Wabwino wa Yohane m’Chifiji, ngakhale kuti imeneyi inali ntchito yovuta kwambiri. * Iwo anali katswiri wodziwa za chikhalidwe cha anthu komanso anali ndi luso lotha kuzindikira zinthu. Mu 1858, a Thomas analemba buku m’Chifiji lomwe anafotokozamo zokhudza zimene anapeza pa kufufuza kwawo. (Fiji and the Fijians) Bukuli ndi limodzi mwa mabuku akale ofotokoza mbiri ya ku Fiji.
A Thomas ndi banja lawo anakhala ku Fiji zaka 13 ndipo pa zaka zonsezi ankagwira ntchito yokhetsa thukuta. Koma kenako anayamba kudwaladwala ndipo anasamukira ku Australia. Patapita nthawi yaitali akugwira ntchito monga m’busa, a Thomas anamwalira mumzinda wa Ballarat ku Victoria m’chaka cha 1891.
ANAPEZA CHUMA CHAMTENGO WAPATALI KUPOSA GOLIDE
Mu 1883, a Thomas Whitton Williams ndi akazi awo a Phoebe, (4) anasamukira mumzinda wa Perth ku Western Australia. Pa nthawiyi, mwana wawo wachiwiri dzina lake Arthur Bakewell (5) Williams, n’kuti ali ndi zaka 9. A Arthur analinso mumzera womwe bambo anga anabadwira.
A Arthur ali ndi zaka 22, anayamba kugwira ntchito ku Kalgoorlie pamgodi wina wagolide womwe unali pa mtunda wa makilomita 600 kum’mawa kwa mzinda wa Perth. Ali kumeneku, anawerenga mabuku a Ophunzira Baibulo. Limeneli ndi dzina lomwe a Mboni za Yehova ankadziwika nalo pa nthawiyo. Analembetsanso kuti Ophunzira Baibulo aziwatumizira magazini a Zion’s Watch Tower. A Arthur ankasangalala kwambiri ndi zimene ankaphunzira m’magaziniwa moti anayamba kuuza ena zimenezi komanso kuchititsa misonkhano yophunzitsa Baibulo. Kagulu ka anthu komwe kankabwera kudzachita misonkhanoyi kanakula n’kukhala a Mboni za Yehova ambirimbiri omwe ali ku Western Australia masiku ano.
A Arthur anauzanso anthu a m’banja lawo zomwe ankaphunzira. Abambo awo, a Thomas Whitton, anagwirizana ndi zoti a Arthur akhale m’gulu la Ophunzira Baibulo. Koma pasanapite nthawi yaitali, bambo awowa anamwalira. Amayi a a Arthur analowanso m’gulu la Ophunzira Baibulo. Komanso a Violet ndi a Mary omwe anali azichemwali a a Arthur, nawonso anakhala Ophunzira Baibulo. Patapita nthawi, a Violet anakhala mpainiya. Limeneli ndi dzina lomwe a Mboni amene amatha nthawi yaitali akulalikira amadziwika nalo. A Arthur ananena kuti a Violet anali “mpainiya wabwino komanso wodzipereka kwambiri mu Western Australia monse.” Chitsanzo chabwino cha a Violet chinathandiza kwambiri a Arthur komanso mibadwo yotsatira ya banja la a Williams.
Patapita nthawi a Arthur anakwatira n’kusamukira m’tauni ya Donnybrook, yomwe ili kum’mwera chakumadzulo kwa Western Australia. Anthu ambiri a m’tauniyi ankalima zipatso. Ali kumeneko anthu anawapatsa dzina loti, “Nganga Yamisala ya 1914.” Anawapatsa dzinali chifukwa ankalengeza mwakhama ulosi wa m’Baibulo wokhudza chaka cha 1914. * Koma anasiya kuwanyozaku pamene nkhondo yoyamba yapadziko lonse inayamba. A Arthur ankaika mabuku othandiza kuphunzira Baibulo pawindo ya sitolo yawo ndipo ankakonda kulalikira makasitomala awo. Komanso iwo sankagwirizana ndi mfundo yoti kuli Mulungu Atate, Mulungu Mwana ndi Mulungu Mzimu Woyera. Choncho anaika chikwangwani pawindo la sitolo yawoyo, chonena kuti aliyense amene angapereke umboni wa m’Baibulo woti mfundoyi ndi yolondola, adzamupatsa ndalama zokwana mapaundi 100 a ku Australia. Koma palibe anabwera.
Kunyumba kwa a Arthur n’kumene anthu ankakumana kuti aphunzire Baibulo komanso kuti achite misonkhano ya mpingo m’tauni yonse ya Donnybrook. Kenako, a Arthur anamanga Nyumba ya Ufumu m’tauniyi ndipo iyi inali imodzi mwa Nyumba za Ufumu zoyambirira ku Western Australia. A Arthur ankakonda kuvala suti ndi taye n’kukwera hatchi yawo, dzina lake Doll, ndipo ankalalikira uthenga wa m’Baibulo kuzungulira m’tauni yonse ya Donnybrook. Pa nthawiyi n’kuti ali ndi zaka zoposa 70 ndipo anthu ankawalemekeza kwambiri.
Ngakhale kuti a Arthur anali ofatsa, ankalalikira uthenga wa m’Baibulo mwakhama ndipo ana awo anatengera chitsanzo chawochi. Mwana wawo wamkazi, dzina lake Florence (6) anakakhala mmishonale ku India. Ana awo aamuna awiri, a Arthur Lindsay (7) ndi a Thomas, anakhalanso akulu mumpingo kwa nthawi yaitali ngati bambo awo.
MAAPOZI OKOMA KWAMBIRI
A Arthur Lindsay Williams, omwe anali bambo awo a agogo anga, anali achifundo komanso aulemu moti anthu ankawakonda chifukwa cha zimenezi. Ankayesetsa kupeza nthawi yocheza ndi anthu komanso kuwathandiza. Analinso katswiri wodula mitengo moti pa zaka 12 analandira mphoto ka 18, pa mpikisano wodula mitengo.
Komabe tsiku lina, a Arthur anakhumudwa kwambiri ndi zimene mwana wawo wazaka ziwiri, dzina lake Ronald, (8) anachita. A Ronald anadula kamtengo ka maapozi komwe kanali pafupi ndi nyumba yawo. Amayi a Ronald anamanga bandeji kamtengoko ndipo katakula kanabereka maapozi okoma kwambiri. Maapozi amenewa anali osiyana ndi maapozi ena, moti anthu anawapatsa dzina loti, Lady Williams. Maapoziwa amakhala apinki ndipo ndi odziwika kwambiri padziko lonse. A Ronald ndi omwe anadzakhala agogo anga.
A Ronald atakula, anayamba ntchito ya zomangamanga. Iwowa ndi agogo aakazi anathandiza nawo pa ntchito yomanga Nyumba za Ufumu ndi malo ena a Mboni za Yehova ku Australia ndi pazilumba za Solomon. Panopa a Ronald ali ndi zaka pafupifupi 80 ndipo ndi mkulu mumpingo komanso amathandizabe kumanga ndi kukonza Nyumba za Ufumu ku Western Australia.
NDIMAONA KUTI ANATISIYIRA CHUMA CHAMTENGO WAPATALI
Bambo anga omwe ndi a Geoffrey (9) Williams, anatengera chitsanzo cha makolo awochi. Iwo limodzi ndi amayi, dzina lawo a Janice, (10) anayesetsa kuphunzitsa ineyo (12) komanso mchemwali wanga, Katharine (11) mfundo za m’Baibulo. Ndili ndi zaka 13, ndinayamba kutsatira mfundozi pa moyo wanga chifukwa ndimaona kuti ndi zofunika kwambiri. Tili pa msonkhano, a John E. Barr a m’Bungwe Lolamulira la Mboni za Yehova analimbikitsa achinyamata kuti: “Muli ndi mwayi woti mungathe kudziwa ndi kukonda Yehova. Chonde, musataye mwayi umenewu.” Usiku wa tsiku lomwelo ndinauza Yehova m’pemphero kuti ndikufuna kumutumikira ndipo patapita nthawi ndinabatizidwa. Patatha zaka ziwiri, ndinakhala mpainiya.
Panopa, ine ndi mkazi wanga Chloe, ndife apainiya ndipo timalalikira m’tauni ya Tom Price. Tauniyi, ili kumpoto chakumadzulo kwa Western Australia. Komabe timagwira maganyu kuti tizipeza zofunika pa moyo. Makolo anga komanso Katharine ndi mwamuna wake Andrew, nawonso ndi apainiya m’tauni ya Port Hedland. Tauniyi ili pa mtunda wamakilomita 420 kumpoto kwa Western Australia. Bambo ndi ineyo ndife akulu m’mipingo ya Mboni za Yehova ya m’madera omwe timakhala.
Zonsezi zinayamba pamene a Thomas Williams aja, anasankha kutumikira Yehova zaka zambiri zapitazo ndipo ineyo ndi m’badwo wa 7 kuchokera pa iwo. Ndimaona kuti bambo komanso azigogo athu anatisiyira chuma chamtengo wapatali.
^ ndime 5 Manambalawa akusonyeza zithunzi za anthuwa zomwe zili patsamba 12 ndi 13.
^ ndime 6 Chilumbachi chili kum’mawa kwa dziko la Fiji ndipo poyamba chinkadziwika kuti Lakemba.
^ ndime 10 Mmishonale wina, dzina lake John Hunt, ndi amene anamasulira mbali yaikulu ya Chipangano Chatsopano m’Chifiji. Baibulo lomwe anamasuliralo linasindikizidwa mu 1847. Baibuloli ndi lofunika kwambiri chifukwa mumapezeka dzina la Mulungu lakuti, “Yehova” pa Maliko 12:36, Luka 20:42 ndi pa Machitidwe 2:34.
^ ndime 16 Onani Zakumapeto m’buku lakuti, Kodi Baibulo Limaphunzitsa Chiyani Kwenikweni? pamutu wakuti, “1914 ndi Chaka Chofunika Kwambiri M’maulosi a Baibulo.” Bukuli ndi lofalitsidwa ndi Mboni za Yehova ndipo likupezekanso pa webusaiti yathu ya www.jw.org/ny.
Onaninso
Kodi Timapindula Bwanji ndi Mfundo za M’Baibulo?
Yesu anafotokoza chifukwa chake timafunikira malangizo komanso anatchula mfundo ziwiri za m’Baibulo zomwe ndi zofunika kwambiri pa moyo wathu.
Kodi Ulosi wa M’Baibulo Umatiuza Zotani pa Nkhani ya Chaka cha 1914?
Ulosi wa “nthawi zokwanira 7” wopezeka mu Danieli chaputala 4 umasonyeza nthawi yapadera yokhudza ulamuliro wa anthu.
Tsanzirani Chikhulupiriro Chawo
Kodi kuphunzira za chikhulupiriro cha amuna ndi akazi otchulidwa m’Baibulo kungatithandize bwanji masiku ano?


text:
DECEMBER 30, 2012
TURKEY
Bungwe la UN Lauza Boma la Turkey Kuti Lizilemekeza Zimene Anthu a M’dzikolo Amakhulupirira
Mayiko ambiri amalemekeza ufulu wa Akhristu mamiliyoni ambiri amene amakana kulowa usilikali chifukwa cha chikhulupiriro chawo. Komiti ya bungwe la UN, yoona za ufulu wachibadwidwe, yapereka chigamulo chakuti dziko la Turkey lizilemekeza zimene anthu a m’dzikolo amakhulupirira.
M’chigamulo chimene komitiyi inapereka pa March 29, 2012, komitiyi inanena kuti anthu awiri a ku Turkey ndi osalakwa pa mlandu imene ankaimbidwa. Anthuwa ndi a Cenk Atasoy komanso a Arda Sarkut ndipo onsewa ndi a Mboni za Yehova. Iwowa anakana kulowa usilikali chifukwa cha chikhulupiriro chawo.
A Atasoy komanso a Sarkut anayesetsa kufotokozera akuluakulu a boma la Turkey mobwerezabwereza zimene amakhulupirira pa nkhani yolowa usilikali ndipo anapempha kuti awapatse ntchito iliyonse yosagwirizana ndi usilikali. Koma zonsezi sizinaphule kanthu ndipo akuluakulu a boma anakakamizabe anthu a Mboniwa kuti alowe usilikali. Akuluakulu a bomawa anafika poopseza kuti atsegulira mlandu eni yunivesite ina yomwe bambo Sarkut ankaphunzitsa. Izi zinachititsa eni yunivesiteyo kuchotsa ntchito bambo Sarkut.
Pogamula mlanduwu, komitiyi inanena kuti ufulu wokana kulowa usilikali chifukwa cha zimene munthu amakhulupirira “
ndi mbali ya ufulu wopereka maganizo, wotsatira zimene chikumbumtima chikukuuza komanso wopembedza,” umene umafotokozedwa m’gawo 18 la Pangano la Dziko Lonse la Ufulu wa Anthu ndi wa Zandale. Kuwonjezera pamenepa, Komitiyi inagamulanso kuti ufulu umenewu “
umapatsa mwayi munthu aliyense wokana kulowa usilikali ngati ntchitoyi ikusemphana ndi chipembedzo chake kapena chikhulupiriro chake.”
Chigamulochi chinaperekedwa patangopita nthawi yochepa kuchokera pamene Khoti Loona za Ufulu wa Anthu ku Ulaya linapereka zigamulo ziwiri zofanana ndi chigamulochi. Pa chigamulo chimodzi mwa zigamulo ziwirizo, Khotili linagamula kuti “kusapezeka kwa ntchito imene munthu angagwire ngati atakana kulowa usilikali m’dziko la Turkey ndi kuphwanya ufulu wokana kulowa usilikali chifukwa cha chikumbumtima” womwe uli mu Pangano Lokhudza Ufulu wa Anthu ku Ulaya.
Kukana kulowa usilikali chifukwa cha chikumbumtima kunayamba kalekale nthawi imene Chikhristu chinayamba. Munthu wina wolemba mabuku dzina lake E. W. Barnes analemba kuti: “
Tikawerenga nkhani zonse zakale mosamala timapeza kuti nthawi imene Marcus Aurelius anakhala ndi moyo, yemwe anali mfumu yachiroma kuyambira mu 161 mpaka mu 180 C.E, palibe Mkhristu amene analowa usilikali ndipo palibe msilikali yemwe anapitirizabe usilikali atalowa Chikhristu.”


text: 23 Kenako mfumuyo inatumiza uthenga kwa akulu onse a Yuda ndi Yerusalemu ndipo anasonkhana kwa mfumuyo.+2 Ndiyeno mfumuyo inapita kunyumba ya Yehova pamodzi ndi amuna onse a ku Yuda, anthu onse okhala ku Yerusalemu, ansembe,+ aneneri, ndi anthu onse kuyambira wamng’ono mpaka wamkulu.+ Tsopano mfumuyo inayamba kuwawerengera+ mawu onse a m’buku+ la pangano+ limene linapezeka m’nyumba ya Yehova.+3 Mfumuyo inaimirira pafupi ndi chipilala+ ndipo inachita pangano+ pamaso pa Yehova, kuti adzatsatira+ Yehova ndi kusunga malamulo ake+ ndi maumboni* ake.+ Adzachita zimenezi ndi mtima wonse+ ndi moyo wonse,+ mwa kutsatira mawu a pangano olembedwa m’bukulo.+ Choncho anthu onsewo anavomereza panganolo.+4 Kenako mfumuyo inalamula Hilikiya+ mkulu wa ansembe, ansembe ena, ndi alonda a pakhomo+ kuti atulutse m’kachisi wa Yehova ziwiya zonse zimene anapangira Baala,+ mzati wopatulika,+ ndi khamu lonse la zinthu zakuthambo.+ Itatero, inakazitentha kunja kwa Yerusalemu pamalo otsetsereka a ku Kidironi,+ ndipo inabweretsa phulusa lake ku Beteli.+5 Mfumuyo inachotsa ntchito ansembe a milungu yachilendo, amene mafumu a Yuda anawaika kuti azifukiza nsembe yautsi pamalo okwezeka m’mizinda ya Yuda ndi malo ozungulira Yerusalemu. Inachotsanso ntchito ansembe ofukiza nsembe yautsi kwa Baala,+ kwa dzuwa, kwa mwezi, kwa magulu a nyenyezi, ndi kwa khamu lonse la zinthu zakuthambo.+6 Kuwonjezera apo, mfumuyo inatulutsa mzati wopatulika+ umene unali m’nyumba ya Yehova, ndipo inapita nawo kuchigwa* cha Kidironi kunja kwa mzinda wa Yerusalemu n’kukautentha+ kuchigwacho. Itatero, inauperapera n’kuwaza fumbi lake pamanda+ a ana a anthu.7 Inagwetsanso nyumba za mahule achimuna a pakachisi+ zimene zinali m’nyumba ya Yehova, mmene akazi anali kulukiramo akachisi a mahema a mzati wopatulika.8 Kenako inaitanitsa ansembe onse kuchokera m’mizinda ya Yuda. Inawaitanitsa kuti isandutse malo okwezeka kukhala osayenera kulambirako, kumene ansembewo ankafukizako nsembe yautsi, kuyambira ku Geba+ mpaka ku Beere-seba.+ Inagwetsa malo okwezeka a pazipata amene anali pakhomo la pachipata cha Yoswa mkulu wa mzindawo. Chipata cha Yoswacho chinali mbali ya kumanzere munthu akamalowa pachipata cha mzindawo.9 Koma ansembe+ a malo okwezekawo sankabwera kuguwa lansembe la Yehova ku Yerusalemu. M’malomwake, ankadya mikate yopanda chofufumitsa+ pakati pa abale awo.10 Mfumuyo inachititsa kuti ku Tofeti,+ m’chigwa cha ana a Hinomu+ kukhale kosayenera kulambirako, kuti munthu aliyense asawotcheko* mwana wake wamwamuna kapena mwana wake wamkazi pamoto,+ pomupereka kwa Moleki.+11 Komanso inachititsa kuti mahatchi amene mafumu a Yuda anawapereka kwa dzuwa, asiye kulowa m’nyumba ya Yehova kudzera m’chipinda chodyera+ cha Natani-meleki, nduna ya panyumba ya mfumu, chimene chinali pakhonde. Nawonso magaleta a dzuwa+ inawatentha pamoto.12 Kenako mfumuyo inagumula maguwa ansembe amene anali padenga la chipinda chapadenga+ cha Ahazi, amene mafumu a Yuda anamanga. Inagumulanso maguwa ansembe+ amene Manase anamanga pamabwalo awiri a nyumba ya Yehova. Itatero, inawaperapera komweko ndipo fumbi lake inakaliwaza kuchigwa* cha Kidironi.13 Malo okwezeka amene anali kutsogolo+ kwa Yerusalemu kudzanja lamanja* la Phiri Lachiwonongeko,* amene Solomo+ mfumu ya Isiraeli inamangira Asitoreti+ chonyansa cha Asidoni, Kemosi+ chonyansa cha Mowabu, ndi Milikomu+ chonyansa cha ana a Amoni, mfumuyo inawasandutsa osayenera kulambirako.14 Inaphwanyaphwanya+ zipilala zopatulika ndipo inagwetsanso mizati yopatulika. Pamalo pamene panali zimenezi inadzazapo mafupa a anthu.15 Komanso guwa lansembe limene linali ku Beteli+ ndi malo okwezeka amene Yerobowamu+ mwana wa Nebati amene anachimwitsa Isiraeli+ anamanga, ngakhale guwa lansembe limenelo ndi malo okwezekawo, mfumuyo inagumula. Kenako inatentha malo okwezekawo n’kuwaperapera mpaka kusanduka fumbi. Inatenthanso mzati wopatulika.16 Yosiya atatembenuka, anaona manda amene anali m’phirimo. Choncho anatumiza anthu kuti akatenge mafupa m’mandawo, ndipo anawatentha+ paguwa lansembelo kuti alisandutse losayenera kulambirapo, mogwirizana ndi mawu a Yehova+ amene munthu wa Mulungu woona uja, amene analengeza+ zinthu zimenezi, ananena.17 Kenako iye anati: “Kodi chipilala chimene ndikuchiona apocho n’cha chiyani?” Pamenepo amuna a mumzindawo anamuyankha kuti: “Ndi manda+ a munthu wa Mulungu woona amene anachokera ku Yuda,+ n’kulengeza zinthu zotsutsa guwa lansembe la ku Beteli, zimene mwachita inuzi.”+18 Choncho iye anati: “Musiyeni apume.+ Musalole aliyense kudodometsa mafupa ake.” Chotero iwo sanakhudze mafupa akewo limodzi ndi mafupa a mneneri+ amene anachokera ku Samariya.19 Yosiya anachotsanso akachisi onse+ a m’malo okwezeka amene anali m’mizinda+ ya ku Samariya, amene mafumu+ a Isiraeli anamanga kuti akwiyitse Mulungu.+ Iye anawachitira zofanana ndi zonse zimene anachita ku Beteli.+20 Chotero iye anapha ansembe onse+ a m’malo okwezeka n’kuwapereka nsembe pamaguwa ansembe kumeneko. Kenako anawotcha mafupa a anthu pamaguwa ansembewo.+ Atatero anabwerera ku Yerusalemu.21 Tsopano mfumuyo inalamula anthu onse kuti: “Chitirani pasika+ Yehova Mulungu wanu, malinga ndi zimene zalembedwa m’buku la panganoli.”+22 Pakuti pasika ngati ameneyu anali asanachitikepo kuyambira masiku a oweruza amene anaweruza Isiraeli,+ ngakhalenso masiku onse a mafumu a Isiraeli ndi mafumu a Yuda.+23 Koma m’chaka cha 18 cha Mfumu Yosiya, iwo anachitira Yehova pasika ameneyu ku Yerusalemu.+24 Yosiya anachotsanso anthu olankhula ndi mizimu+ ndi olosera+ zam’tsogolo. Anachotsanso aterafi,*+ mafano onyansa,+ ndi zonyansa+ zonse zimene zinali m’dziko la Yuda ndi mu Yerusalemu, kuti atsatire mawu a chilamulo+ amene analembedwa m’buku+ limene wansembe Hilikiya analipeza panyumba ya Yehova.+25 Panalibenso mfumu ina iye asanakhale mfumu imene inabwerera+ kwa Yehova ndi mtima wake wonse, ndi moyo wake wonse,+ ndi mphamvu zake zonse, mogwirizana ndi chilamulo chonse cha Mose. Ngakhale pambuyo pake sipanakhalenso mfumu ina ngati iyeyo.26 Komabe Yehova sanabweze mkwiyo wake waukulu umene unayakira Yuda,+ chifukwa cha zinthu zonse zonyansa zimene Manase anawachititsa, n’kukwiyitsa nazo Mulungu.+27 Koma Yehova anati: “Yuda+ nayenso ndim’chotsa pamaso panga+ monga mmene ndinachotsera Isiraeli,+ ndipo ndithu ndidzakana ngakhale mzinda wa Yerusalemu umene ndinausankha, ndi nyumba imene ndinanena kuti, ‘Dzina langa lizikhala pamenepo.’”+28 Nkhani zina zokhudza Yosiya ndi zonse zimene anachita, zinalembedwa m’buku+ la zochitika za m’masiku a mafumu a Yuda.29 M’masiku ake, Farao Neko+ mfumu ya Iguputo inabwera kudzathandiza mfumu ya Asuri pamtsinje wa Firate,+ ndipo Mfumu Yosiya inapita kukamenyana ndi mfumu ya Iguputoyo,+ koma mfumuyo inapha Yosiya+ ku Megido+ itangomuona.30 Choncho atumiki ake ananyamula mtembo wake pagaleta kuchokera ku Megido n’kupita nawo ku Yerusalemu+ kumene anakauika m’manda ake. Kenako anthu a m’dzikolo anatenga Yehoahazi+ mwana wa Yosiya n’kumudzoza ndi kumulonga ufumu m’malo mwa bambo ake.31 Yehoahazi anali ndi zaka 23+ pamene anayamba kulamulira, ndipo analamulira miyezi itatu ku Yerusalemu. Mayi ake anali a ku Libina, ndipo dzina lawo linali Hamutali+ mwana wa Yeremiya.32 Iye anayamba kuchita zoipa pamaso pa Yehova, mogwirizana ndi zonse zimene makolo ake akale anachita.+33 Kenako Farao Neko+ anamanga+ Yehoahazi ku Ribila+ m’dziko la Hamati, kuti asalamulirenso ku Yerusalemu. Ndiyeno Farao Neko analamula+ dzikolo kuti lim’patse matalente 100 a siliva+ ndi talente imodzi ya golide.+34 Kuwonjezera apo, Farao Neko anaika Eliyakimu+ mwana wa Yosiya kukhala mfumu m’malo mwa Yosiya bambo ake, n’kumusintha dzina kuti akhale Yehoyakimu. Atatero anatenga Yehoahazi n’kupita naye ku Iguputo, kumene anakafa pamapeto pake.+35 Yehoyakimu anapereka siliva+ ndi golide kwa Farao. Koma ankakhometsa msonkho+ anthu a m’dzikolo kuti apereke silivayo kwa Farao, monga mmene anamulamulira. Iye anatenga siliva ndi golide kwa anthuwo kuti apereke kwa Farao Neko, malinga ndi msonkho umene munthu aliyense+ ankayenera kupereka.36 Yehoyakimu anali ndi zaka 25+ pamene anayamba kulamulira, ndipo analamulira zaka 11 ku Yerusalemu.+ Mayi ake anali a ku Ruma, ndipo dzina lawo linali Zebida mwana wa Pedaya.37 Iye anapitiriza kuchita zoipa+ pamaso pa Yehova, mogwirizana ndi zonse zimene makolo ake anachita.+


text:
Chibaibulo Chachikulu Kwambiri
Mukafuna kupempha a Mboni za Yehova kuti akutumizireni Baibulo la zilembo za akhungu, muzionetsetsa kaye kuti muli ndi malo okwanira oti n’kulisungapo. Baibulo la Dziko Latsopano lathunthu la zilembo za akhungu, likupezeka m’Chingelezi, Chisipanishi ndiponso Chitaliyana. Mabaibulo a zilembo za akhungu m’zinenerozi anasindikizidwa m’mavoliyumu 18 mpaka 28 ndipo kuti muwasunge pashelefu, pamafunika malo osachepera mamita awiri.
Koma Mabaibulo a zilembo za akhungu amene ali pazipangizo zina zamakono m’malo molembedwa papepala, safuna malo ambiri. Mwachitsanzo, Mabaibulo ena angakhale pamakompyuta apadera a anthu akhungu omwe anthuwo amatha kulembapo kapena kuwerenga nkhani zimene zasungidwa pakompyutayo. Makompyutawa amathandiza kwambiri anthu akhungu chifukwa amathanso kusintha mawu olembedwa amene ali mukompyutayo n’kukhala omvetsera.
Komanso, a Mboni akonza pulogalamu inayake yapakompyuta imene imatha kusintha zilembo za zinenero zosiyanasiyana n’kukhala zilembo za akhungu. Pulogalamuyi imathanso kulemba zilembo za akhungu m’njira yoti anthu akhungu asavutike kuziwerenga. Pulogalamu imeneyi ithandizanso kuti mabuku a zinenero zosiyanasiyana, kuphatikizapo Baibulo, azituluka pafupifupi m’chinenero chilichonse chimene chili ndi zilembo za akhungu. Zinenero zimenezi zikuphatikizapo zinenero zimene zili ndi zilembo zovuta, monga Chitchainizi.
Kwa zaka zoposa 100, a Mboni za Yehova akhala akufalitsa mabuku ofotokoza nkhani za m’Baibulo m’zilembo za akhungu, ndipo panopa mabukuwa akupezeka m’zinenero 19. Ngakhale kuti anthu akhungu amene amachita chidwi ndi uthenga wa m’Baibulo angathe kulandira mabukuwa popanda kupereka ndalama iliyonse, ambiri amapereka ndalama mwakufuna kwawo zothandizira ntchitoyi.
M’mbuyomu pamsonkhano wa Mboni za Yehova pakatulutsidwa buku latsopano, anthu ankauzidwa kuti bukulo lidzayamba kupezeka m’zilembo za akhungu m’tsogolo muno. Koma chaka chathachi, ofesi ya Mboni za Yehova ya ku United States inachita kafukufuku m’mipingo kuti idziwe malo a misonkhano ikuluikulu amene anthu akhungu anakonza zoti akapezekepo. Ofesiyo inafunanso kudziwa ngati anthuwo angafune mabuku olembedwa pamapepala kapena pazipangizo zamakono.
Mabuku a m’zilembo za akhungu anatumizidwa kumisonkhano ikuluikulu imene kunali anthu akhungu. Zimenezi zinathandiza kuti anthu akhungu alandire mabuku amene anatulutsidwa pamisonkhanoyo. Patatha mlungu umodzi, mabuku azilembo za akhungu a pa zipangizo zamakono, anatumizidwa kwa munthu aliyense wakhungu amene anawaitanitsa.
Munthu wina wa Mboni yemwe ndi wakhungu anati: “
Unali mwayi waukulu kulandira mabuku atsopano pa nthawi yofanana ndi imene anthu onse ankalandira mabuku awo. Lemba la Salimo 37:4 limati Yehova adzatipatsa zokhumba za mtima wathu. Iye wachitadi zimenezi pamsonkhano uno!” Munthu winanso analankhula akulira chifukwa chosangalala, kuti: “
Kodi inenso amandiwerengera eti? Zikomo kwambiri Yehova potisamalira mwachikondi chonchi.”


text:
ZIMENE BAIBULO LIMANENA
Mavuto
Anthu ena amaganiza kuti Mulungu ndi amene amachititsa mavuto, apo ayi ndiye kuti alibe nazo ntchito za mavuto a anthu. Koma kodi zimenezi ndi zomwe Baibulo limaphunzitsa? Mungadabwe ndi yankho la m’Baibulo la funsoli.
Kodi Mulungu ndi amene amachititsa kuti tizivutika?
“Ndithudi, Mulungu sachita zoipa.”—Yobu 34:12.
ZIMENE ANTHU AMANENA Anthu ena amanena kuti chilichonse chimene chimachitika padzikoli ndi chifuniro cha Mulungu.
Choncho, amaona kuti Mulungu ndi amene amachititsa kuti tizivutika. Mwachitsanzo, pakachitika ngozi zamwadzidzidzi amanena kuti Mulungu ndi amene wachititsa zimenezo pofuna kulanga anthu ochimwa.
ZIMENE BAIBULO LIMANENA
Baibulo limaphunzitsa kuti Mulungu si amene amachititsa mavuto padzikoli. Mwachitsanzo limanena kuti tikakumana ndi mavuto, n’kulakwa kuganiza kuti, “Mulungu akundiyesa” chifukwa “Mulungu sangayesedwe ndi zinthu zoipa ndipo iye sayesa munthu ndi zinthu zoipa.” (Yakobo 1:13) Zimenezi zikusonyeza kuti Mulungu si amene amachititsa mavuto omwe timakumana nawo. Akanakhala kuti amachititsa mavuto ndi iyeyo, bwenzi ali woipa. Komatu Baibulo limati, “Mulungu sachita zoipa.”—Yobu 34:12.
Ngati Mulungu si amene amachititsa kuti tizivutika, ndiye ndi ndani amene amachititsa zimenezi? Choyamba, anthu ena amavutika chifukwa choponderezedwa ndi anthu anzawo. (Mlaliki 8:9) Chachiwiri, anthu amakumana ndi mavuto chifukwa cha “zinthu zosayembekezereka” zimene zimagwera anthu onse. Zoterezi zimangochitika chifukwa choti pa nthawi imene tsoka linalake limachitika, munthuyo anali pamalopo. (Mlaliki 9:11) Komanso Baibulo limaphunzitsa kuti Satana Mdyerekezi, yemwe ndi “wolamulira wa dzikoli” ndi amene amachititsa mavuto ambiri padzikoli. Limati: “Dziko lonse lili m’manja mwa woipayo.” (Yohane 12:31; 1 Yohane 5:19) Choncho Satana ndi amene amachititsa kuti anthufe tizivutika, osati Mulungu.
Kodi Mulungu amamva bwanji tikamavutika?
“Pamene iwo anali kuvutika m’masautso awo onse, iyenso anali kuvutika.”—Yesaya 63:9.
ZIMENE ANTHU AMANENA
Anthu ena amaona kuti Mulungu alibe nazo ntchito za mavuto athu. Mwachitsanzo, munthu wina analemba kuti ngati Mulungu alipodi ndiye kuti ndi “wouma mtima, wopanda chisoni komanso satidera nkhawa tikamavutika. Akanakhala kuti amatidera nkhawa, bwenzi atathetsa mavuto padzikoli.”
ZIMENE BAIBULO LIMANENA
Baibulo limanena kuti Mulungu ndi wachifundo. Limaphunzitsanso kuti amakhudzidwa anthufe tikamavutika ndipo limasonyeza kuti posachedwapa adzathetsa mavuto onse. Tiyeni tikambirane mfundo zitatu zolimbikitsa zimene tiyenera kudziwa zokhudza Mulungu.
Mulungu amadziwa mavuto athu. Umboni umasonyeza kuti kuyambira kalekale palibe munthu amene anakumanapo ndi vuto linalake, Yehova * osadziwa zimenezo. Izi zili choncho chifukwa “maso ake owala” amaona chilichonse. (Salimo 11:4; 56:8) Mwachitsanzo, pamene atumiki ake akale ankaponderezedwa, Mulungu anati: “Ndaona nsautso ya anthu anga.” Komabe sikuti Mulungu anangoona kuti anthuwo akuvutika. Ankadziwa bwino mavuto awo komanso mmene ankamvera moti ananena kuti: “Ndikudziwa bwino zowawa zawo.” (Ekisodo 3:7) Anthu ambiri amalimbikitsidwa akadziwa kuti Mulungu amadziwa bwino mavuto komanso mayesero awo ngakhale amene anthu ena sangathe kuwadziwa.—Salimo 31:7; Miyambo 14:10.
Mulungu amatimvera chisoni tikamavutika. Sikuti Yehova Mulungu amangodziwa mavuto athu koma amatimveranso chisoni. Mwachitsanzo, pa nthawi inanso, Mulungu anavutika mumtima pamene atumiki ake ankakumana ndi mavuto. Baibulo limati: “Pamene iwo anali kuvutika m’masautso awo onse, iyenso anali kuvutika.” (Yesaya 63:9) Ngakhale kuti Mulungu ndi wapamwamba kwambiri, amatimvera chisoni tikamavutika. Amamva ngati mavutowo akumuchitikira iyeyo. “Yehova ndi wachikondi chachikulu ndi wachifundo.” (Yakobo 5:11) Kuwonjezera pamenepa, Yehova amatithandiza kuti tipirire tikamavutika.—Afilipi 4:12, 13.
Mulungu adzathetsa mavuto onse. Baibulo limanena kuti Mulungu adzagwiritsa ntchito Ufumu wake kuthetsa mavuto onse komanso kusintha zinthu padzikoli. Pa nthawiyo Mulungu ‘adzapukuta misozi yonse m’maso mwa anthu, ndipo imfa sidzakhalaponso. Sipadzakhalanso kulira, kapena kubuula, ngakhale kupweteka. Zakalezo zapita.’ (Chivumbulutso 21:4) Baibulo limanenanso kuti Mulungu adzaukitsa anthu amene anamwalira ndipo adzasangalala ndi moyo wopanda mavuto. (Yohane 5:28, 29) Komanso palibe munthu aliyense yemwe azidzakumbukira mavuto amene ankakumana nawo. Baibulo limati: “Zinthu zakale sizidzakumbukiridwanso ndipo sizidzabweranso mumtima.”—Yesaya 65:17. *
^ ndime 13 Baibulo limati dzina la Mulungu ndi Yehova.
^ ndime 15 Kuti mudziwe chifukwa chake Mulungu walola kuti mavuto azichitikabe komanso mmene adzawathetsere, werengani mutu 8 ndi 11 m’buku lakuti, Kodi Baibulo Limaphunzitsa Chiyani Kwenikweni? lofalitsidwa ndi Mboni za Yehova.
Onaninso
N’chifukwa Chiyani Mulungu Walola Zinthu Zoipa Komanso Kuti Anthu Azivutika?
Kodi zinthu zoipa zinayamba bwanji, ndipo n’chifukwa chiyani Mulungu walola kuti zoipazo zipitirirebe mpaka pano? Kodi mavuto amenewa adzatha?
Kodi Ufumu wa Mulungu N’chiyani?
Kodi Mfumu ya Ufumu wa Mulungu ndani, ndipo Ufumuwo udzachita zotani?